(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡϟΖ΄

Παρασκευή, 27 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 30 Σεπτεμβρίου 2024, σελ.
2. Συζήτηση επικαίρων ερωτήσεων:, σελ.
 α) Προς τον Υπουργό Υγείας: , σελ.
 i. με θέμα: «Σχετικά με τη μετεγκατάσταση του Εργαστηρίου Ειδικής Επαγγελματικής Εκπαίδευσης και Κατάρτισης Κορδελιού - Ευόσμου», σελ.
 ii. με θέμα: «Παρά τις καταγγελίες του Συνηγόρου του Πολίτη, η Κυβέρνηση επιτρέπει σε ιδιωτικά νοσηλευτήρια να υπερχρεώνουν τους ασθενείς, ενώ αφήνει απλήρωτα κέντρα θεραπείας χρονίως πασχόντων που δεν δέχονται πλέον τους ασφαλισμένους του ΕΟΠΠΥ», σελ.
 iii. με θέμα: «Κατάργηση της αποζημίωσης μετακίνησης ασθενών δικαιούχων του ΕΟΠΥΥ από τις Βόρειες Σποράδες», σελ.
 iv με θέμα: με θέμα:«Κρίσιμη για τη δημόσια υγεία η υποβάθμιση της υγειονομικής φροντίδας προσφυγικών πληθυσμών-εκδικητική αντιμετώπιση για τους ανθρώπους του πεδίου», σελ.
 β) Προς τον Υπουργό Μετανάστευσης και Ασύλου με θέμα: . «Ανησυχία για πιθανές επιπτώσεις στη χώρα μας από τη νέα κρίση στο μεταναστευτικό», σελ.
 γ) Προς τον Υπουργό Υποδομών και Μεταφορών, με θέμα: « Άμεση εφαρμογή ενιαίας κάρτας για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητοδρόμων της χώρας», σελ.

ΠΡΟΕΔΡΕΥΩΝ

ΒΙΛΙΑΡΔΟΣ Β. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.

Β. Eπί των επικαίρων ερωτήσεων:

 ΓΕΩΡΓΙΑΔΗΣ Σ. , σελ.
 ΘΡΑΣΚΙΑ Ο. , σελ.
 ΜΕΤΑΞΑΣ Κ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΤΑΧΙΑΟΣ Ν. (Υφυπουργός Υποδομών και Μεταφορών) , σελ.
 ΦΩΤΙΟΥ Θ. , σελ.
 ΧΡΗΣΤΙΔΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΖ΄

Παρασκευή 27 Σεπτεμβρίου 2024

Αθήνα, σήμερα στις 27 Σεπτεμβρίου 2024, ημέρα Παρασκευή και ώρα 9.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-9-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡϟΣΤ΄ συνεδριάσεώς του, της Πέμπτης 26 Σεπτεμβρίου 2024, σε ό,τι αφορά την ψήφιση στο σύνολο του σχεδίου νόμου του Υπουργείου Εθνικής Οικονομίας και Οικονομικών: «Νέο Αναπτυξιακό Πρόγραμμα Δημοσίων Επενδύσεων και συμπληρωματικές διατάξεις»)

Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 30 Σεπτεμβρίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1400/18-9-2024 επίκαιρη ερώτηση της Βουλευτού Χανίων της Κοινοβουλευτικής Ομάδας «Νέα Δημοκρατία» κ. Σεβαστής Βολουδάκη προς τον Υπουργό Παιδείας, Θρησκευμάτων και Αθλητισμού, με θέμα: «Άμεση ανάγκη στελέχωσης των σχολικών μονάδων πρωτοβάθμιας και δευτεροβάθμιας εκπαίδευσης του Δήμου Σφακίων».

2. Η με αριθμό 1408/20-9-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Χωρίς την ολοκλήρωση των θαλάσσιων χωροταξικών σχεδίων προχωράει η Κυβέρνηση στα υπεράκτια αιολικά πάρκα».

3. Η με αριθμό 1403/19-9-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεώργιου Νικητιάδη προς την Υπουργό Τουρισμού, με θέμα: «Έλλειψη σχεδίου και στρατηγικής για την προβολή της ελληνικής γαστρονομίας - Ακατανόητη η άρνηση επέκτασης της συνεργασίας του ΕΟΤ με τον Οδηγό Michelin και σε άλλες περιοχές της χώρας μας».

4. Η με αριθμό 1415/23-9-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας, με θέμα: «Να δοθούν άμεσες λύσεις στα προβλήματα των σεισμόπληκτων στο Αρκαλοχώρι».

5. Η με αριθμό 1410/20-9-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανού Φωτόπουλου προς τον Υπουργό Εθνικής Άμυνας, με θέμα: «Αποκατάσταση βαθμολογικής και μισθολογικής εξέλιξης Αξιωματικών Ειδικών Καταστάσεων εξ Ανωτέρων Στρατιωτικών Σχολών Υπαξιωματικών (ΑΣΣΥ)».

6. Η με αριθμό 1402/18-9-2024 επίκαιρη ερώτηση της Βουλευτού Αχαΐας της Κοινοβουλευτικής Ομάδας «Νέα Αριστερά» κ. Αθανασίας Αναγνωστοπούλου προς τον Υπουργό Εξωτερικών, με θέμα: «Εμπόδια και καθυστερήσεις στην έκδοση φοιτητικής βίζας σε φοιτητές χωρών εκτός ΕΕ και Ευρωπαϊκού Οικονομικού Χώρου (ΕΟΧ)».

7. Η με αριθμό 1404/19-9-2024 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Εθνικής Οικονομίας και Οικονομικών, με θέμα: «Κρατικοποίηση της ʺΔΕΠΑ Εμπορίας Α.Ε.ʺ μέσω αγοράς από το ΤΑΙΠΕΔ».

8. Η με αριθμό 1422/23-9-2024 επίκαιρη ερώτηση της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών, με θέμα: «Το ʺπόρισμαʺ της Εισαγγελίας του Αρείου Πάγου για τις υποκλοπές».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1407/20-9-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιωάννη Τσίμαρη προς τον Υπουργό Προστασίας του Πολίτη, με θέμα: «Αναδιάρθρωση αστυνομικών υπηρεσιών Περιφέρειας Ηπείρου».

2. Η με αριθμό 1416/23-9-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Για το έργο της ηλεκτρικής διασύνδεσης Χανίων - Δαμάστας».

3. Η με αριθμό 1411/20-9-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανού Φωτόπουλου προς τον Υπουργό Εθνικής Άμυνας, με θέμα: «Εκπροσώπηση Πανελλήνιων Σωματείων Στρατιωτικών στο Στρατιωτικό Γραφείο του Υπουργού Εθνικής Άμυνας (ΣΓ ΥΕΘΑ)».

4. Η με αριθμό 1417/23-9-2024 επίκαιρη ερώτηση της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Κλιματικής Κρίσης και Πολιτικής Προστασίας, με θέμα: «Άμεση επίλυση των ζητημάτων που αφορούν τους μόνιμους, συμβασιούχους και πυροσβέστες πενταετούς υποχρέωσης».

5. Η με αριθμό 1409/20-9-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Αγροτικής Ανάπτυξης και Τροφίμων, με θέμα: «Ποια εγγειοβελτιωτικά έργα (φράγματα - δίκτυα κ.ά.) έχουν ενταχθεί προς χρηματοδότηση από το Υπουργείο Αγροτικής Ανάπτυξης και Τροφίμων;».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6119/29-7-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Τεράστια προβλήματα στελέχωσης και λειτουργίας της Δασικής Υπηρεσίας».

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνω σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 27 Σεπτεμβρίου 2024 ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 1405/19-9-2024, 1413/23-9-2024 και 1421/23-9-2024 επίκαιρες ερωτήσεις και η υπ’ αριθμόν 5025/4-6-2024 ερώτηση κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υπουργό Υγείας κ. Σπυρίδωνα - Άδωνη Γεωργιάδη.

Η υπ’ αριθμόν 1412/23-9-2024 επίκαιρη ερώτηση θα απαντηθεί από τον Υπουργό Μετανάστευσης και Ασύλου κ. Νικόλαο Παναγιωτόπουλο.

Η υπ’ αριθμόν 1401/18-9-2024 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Παρακαλούμε όπως προβείτε στις δέουσες ενέργειες, προκειμένου να ενημερωθεί τόσο ο Προεδρεύων στη διαδικασία όσο και οι ερωτώντες Βουλευτές».

Κατόπιν τούτου, κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με την πρώτη με αριθμό 1405/19-9-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Υγείας, με θέμα: «Σχετικά με τη μετεγκατάσταση του Εργαστηρίου Ειδικής Επαγγελματικής Εκπαίδευσης και Κατάρτισης Κορδελιού - Ευόσμου».

Κυρία συνάδελφε, έχετε τον λόγο για την πρωτολογία σας για δύο λεπτά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Καλημέρα σας.

Καλημέρα, κύριε Υπουργέ.

Θα αναρωτιέστε γιατί απευθύνομαι σε εσάς σχετικά με τη μετεγκατάσταση του ΕΕΕΕΚ Κορδελιού - Ευόσμου και θα σας εξηγήσω αμέσως.

Με αλλεπάλληλες παρεμβάσεις μας έχουμε θέσει -και εγώ προσωπικά- τα σοβαρά προβλήματα των ειδικών σχολείων στη Θεσσαλονίκη, που έχουν οδηγήσει γονείς και εκπαιδευτικούς σε απόγνωση, καθώς διεκδικούν απλά το αυτονόητο, την απρόσκοπτη και ισότιμη πρόσβαση των μαθητών με αναπηρία στην εκπαιδευτική διαδικασία.

Χαρακτηριστική περίπτωση αποτελεί το Εργαστήριο Ειδικής Επαγγελματικής Εκπαίδευσης και Κατάρτισης, το ΕΕΕΕΚ, Κορδελιού - Ευόσμου, που αντιμετωπίζει ένα σοβαρότατο πρόβλημα στέγασης από την πρώτη στιγμή της ίδρυσής του.

Αρχικά στεγάστηκε προσωρινά σε έναν μισθωμένο ισόγειο χώρο πολυκατοικίας, αυτά τα γνωστά. Ενώθηκαν κάπως αυτοσχέδια τα δύο κτήρια. Μπήκε μια μεταλλική ράμπα.

Σε κάθε περίπτωση, για να μη σας κουράζω με αυτές τις λεπτομέρειες, είναι παντελώς ακατάλληλο και δεν είναι καν προσβάσιμες πολλές περιοχές του σε μαθητές και εκπαιδευτικούς και ιδιαίτερα, όπως γίνεται εύκολα αντιληπτό, σε άτομα με κινητική αναπηρία. Δεν υπάρχει άδειος χώρος, είναι ανεπαρκείς οι αίθουσες και το φως μπαίνει από κάτι φεγγίτες. Φυσικά, όσον αφορά μέτρα ασφαλείας για περίπτωση έκτακτης ανάγκης, ούτε λόγος γι’ αυτά! Το σχολείο παραμένει εκεί από τότε.

Προφανώς, η μόνιμη λύση είναι αυτό που επιζητούμε και υπάρχει πρόβλεψη γι’ αυτό, η οποία δυστυχώς ακόμη δεν έχει αρχίσει καν να υλοποιείται. Όμως, υπήρξε και μία πρόταση για μια προσωρινή λύση. Και εκεί έρχεται η δική σας αρμοδιότητα, καθώς κρίθηκε ως κατάλληλο ένα κτήριο στον ίδιο Δήμο Ευόσμου - Κορδελιού, που αυτή τη στιγμή έχει πάρει πιστοποιητικό καταλληλότητας για τη μεταστέγαση του σχολείου, καθώς έχει ό,τι χρειάζεται. Δηλαδή, υπάρχει χώρος προαύλιος, υπάρχουν προσβάσιμες έξοδοι και είσοδοι με ράμπες. Το εν λόγω κτήριο, όμως, σήμερα στεγάζει δομή πρωτοβάθμιας φροντίδας υγείας ΤΟΜΥ, υπάγεται στην 3η ΥΠΕ, καθώς και μονάδα του ΕΚΑΒ.

Θα ήθελα, λοιπόν, κύριε Υπουργέ, να μας πείτε αν είστε διατεθειμένος και τι προτίθεστε να κάνετε, καθώς υποτίθεται ότι πριν ξεκινήσει η σχολική χρονιά θα είχε γίνει η μεταστέγασή του, προκειμένου να διευκολύνετε τη μεταστέγαση στο εν λόγω κτήριο του Ειδικού Σχολείου, του ΕΕΕΕΚ Κορδελιού - Ευόσμου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θα χρειαστούν καν.

Αυτό που θέλω να πω στην εξαιρετική συνάδελφο είναι ότι έχει ληφθεί, ήδη, η απόφαση. Έγινε η συνάντηση. Θα γίνει μετεγκατάσταση σε χώρο που θα πληροί τις προδιαγραφές που έχει θέσει η 3η Υγειονομική Περιφέρεια. Έχουμε συνεννοηθεί με τον δήμο. Γιατί είναι του δήμου τα κτήρια αυτά. Πριν από λίγο που μίλησα με τον Διοικητή, τον κ. Τσαλικάκη, έχει ήδη μπει ο υδραυλικός τώρα μέσα στο κτήριο, για να αλλάξει τις βρύσες, και το συνεργείο, για να κάνει τις σχετικές διαμορφώσεις του χώρου.

Εγώ θα σας πω μόνο ποιες είναι οι προδιαγραφές που βάλαμε εμείς βάσει του νόμου για τις ΤΟΜΥ. Πρέπει να καλύπτονται οι απαιτήσεις προσβασιμότητας για άτομα με ειδικές ανάγκες. Αυτό δεν είχε το παλιό κτήριο. Υπάρχει όλη η μελέτη που έχουμε καταθέσει για το τι πρέπει να γίνει.

Έχει συμφωνηθεί με τον δήμο, έχουν ξεκινήσει οι εργασίες. Η εκτίμηση της υγειονομικής περιφέρειας είναι ότι την άλλη Παρασκευή, δηλαδή σε μία εβδομάδα, θα γίνει η μετεγκατάσταση. Μπορείτε να πάτε να το παρακολουθήσετε. Η ερώτηση είναι σωστή.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Θρασκιά, έχετε τον λόγο για τρία λεπτά για τη δευτερολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Υπουργέ, χαίρομαι πολύ που το ακούω.

Το πρόβλημα είναι ότι αυτό ήταν να γίνει -είναι πολύ συγκεκριμένο το χρονοδιάγραμμα που μας δίνετε- από την αρχή της σχολικής χρονιάς. Δυστυχώς, και ο αγιασμός έγινε σε αυτό το σχολείο το απολύτως ακατάλληλο. Και όχι μόνο αυτό. Αυτό το σχολείο είχε τριάντα πέντε παιδιά. Τώρα είναι σαράντα επτά, γιατί έκλεισε το ΕΕΕΕΚ Πυλαίας - Χορτιάτη, διαμοιράστηκαν τα παιδιά -αυτό δηλαδή που φοβόμασταν- και τώρα η κατάσταση είναι αφόρητη. Πολλά παιδιά δεν μπορούν καν να πηγαίνουν. Οπότε, καταλαβαίνετε ποια είναι η καθημερινότητα.

Συνεπώς πρέπει οπωσδήποτε να υπάρχει μέριμνα. Και αυτό που λέτε, για έστω την επόμενη Παρασκευή, πρέπει να διασφαλίσουμε ότι θα γίνει. Γιατί σκεφτείτε ότι οι γονείς δεν μπορούν να πάνε τα παιδιά τους στο σχολείο, με ό,τι σημαίνει αυτό για τη δική τους καθημερινότητα και την καθημερινότητα των παιδιών.

Είναι ολέθριο αυτό που συμβαίνει. Δηλαδή και ο διαμοιρασμός το επιβάρυνε πάρα πολύ, αλλά και ανά πάσα στιγμή και όσα παιδιά πηγαίνουν, πηγαίνουν σε ένα άκρως επικίνδυνο σχολείο. Ό,τι και να γίνει σε περίπτωση έκτακτης ανάγκης, θα μιλάμε για δράμα, ακριβώς για αυτό πρέπει να γίνει το συντομότερο δυνατό. Και εννοείται ότι δεν θέλουμε να υπολείπονται οι υπηρεσίες υγείας, που και εκεί στη Θεσσαλονίκη ξέρετε το τεράστιο πρόβλημα που έχουμε, αλλά έχει βρεθεί κατάλληλο κτήριο και για την ΤΟΜΥ και για το ΕΚΑΒ.

Οπότε κρατάω τη δέσμευσή σας για την επόμενη Παρασκευή. Εννοείται ότι το παρακολουθούμε και χαίρομαι που θα έχω καλά νέα να πω στους γονείς και την εκπαιδευτική κοινότητα, γιατί πραγματικά κάθε μέρα, κάθε ώρα είναι δραματική.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είμαι απολύτως σύμφωνος. Να ξεκαθαρίσω ότι δεν υπάρχει ευθύνη της υγειονομικής περιφέρειας. Η υγειονομική περιφέρεια, όταν ετέθη το θέμα της μετεγκατάστασης και η πρόταση για το νέο κτήριο, έθεσε τις τεχνικές προδιαγραφές που εκ του νόμου πρέπει να πληροί το κτήριο. Η ΤΟΜΥ είναι μία υγειονομική μονάδα. Καταλαβαίνετε ότι μία ΤΟΜΥ αν δεν έχει πρόσβαση για άτομα με ειδικές ανάγκες, είναι σαν να μην τη φτιάχνουμε. Δεν θέλω τώρα να πω κάτι άλλο, ήταν μια συζήτηση των τεχνικών υπηρεσιών, εντάξει.

Σήμερα που μιλάμε ήδη είναι μέσα το συνεργείο. Η ενημέρωση που μου έχει δώσει επίσημα η υγειονομική υπηρεσία είναι ότι έχουν προγραμματίσει τη μετεγκατάσταση την επόμενη Παρασκευή. Το παρακολουθούμε και σας καλώ να το παρακολουθείτε και εσείς. Και φυσικά, ζητώ συγγνώμη από τους γονείς στο μέτρο που με αφορά και που έχουν αυτή την αναστάτωση. Δεν την υποτιμώ καθόλου -έτσι;-, το ξεκαθαρίζω. Και εγώ, όταν πληροφορήθηκα το γεγονός, είπα ότι θέλω να γίνει σήμερα, αλλά νομίζω ότι θα γίνει, δεν υπάρχει θέμα.

**ΠΡΟΕΔΡΕΥΩΝ (Βασίλειος Βιλιάρδος):** Σαφής η απάντηση.

Πριν συνεχίσουμε με τη δεύτερη ερώτηση, θα ήθελα να κάνω μία ανακοίνωση προς το Σώμα για μία αίτηση αδείας.

Η Βουλευτής κ. Μαρία Αντωνίου ζητεί άδεια ολιγοήμερης απουσίας το χρονικό διάστημα από Τρίτη 8 Οκτωβρίου 2024 έως και Πέμπτη 10 Οκτωβρίου 2024, καθώς και από Δευτέρα 14 Οκτωβρίου 2024 έως και Τετάρτη 16 Οκτωβρίου 2024 στο εξωτερικό και συγκεκριμένα στην Κύπρο και στις Βρυξέλλες αντίστοιχα για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε με την τέταρτη με αριθμό 1413/23-9-2024 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς τον Υπουργό Υγείας, με θέμα: «Παρά τις καταγγελίες του Συνηγόρου του Πολίτη, η Κυβέρνηση επιτρέπει σε ιδιωτικά νοσηλευτήρια να υπερχρεώνουν τους ασθενείς, ενώ αφήνει απλήρωτα κέντρα θεραπείας χρονίως πασχόντων που δεν δέχονται πλέον τους ασφαλισμένους του ΕΟΠΠΥ».

Κυρία συνάδελφε, κυρία Φωτίου, έχετε τον λόγο για δύο λεπτά για την πρωτολογία σας.

**ΘΕΑΝΩ ΦΩΤΙΟΥ:** Κύριε Υπουργέ, μετά την παρουσίαση πριν από δεκαπέντε ημέρες στην Επιτροπή Κοινωνικών Υποθέσεων του πορίσματος του Συνηγόρου του Πολίτη σχετικά με την υπερχρέωση ασφαλισμένων του ΕΟΠΥΥ από ιδιωτικά νοσηλευτήρια και τα όσα αναλυτικά εξέθεσε τότε ο Συνήγορος, αλλά και τη δική σας στάση, εγώ ανησύχησα ότι δεν πρόκειται να θεραπεύσετε το ζήτημα. Γι’ αυτό σήμερα σας κάνω την επίκαιρη ερώτηση, για να μάθω τα εξής:

Πρώτον, έχετε την παραμικρή πρόθεση να κάνετε ελέγχους στα ιδιωτικά νοσηλευτήρια για τις καταγγελίες και να τους καταλογίσετε τα αχρεωστήτως εισπραχθέντα;

Και, δεύτερον, θα φροντίσετε να αποζημιώνονται εγκαίρως οι ιδιωτικές δομές υπηρεσιών υγείας, ώστε να μη σταματούν να εξυπηρετούν ασφαλισμένους του ΕΟΠΥΥ και να τους χρεώνουν το σύνολο των δαπανών;

Διότι από όλη τη συζήτηση στην επιτροπή στις 12 Σεπτέμβρη δεν κατάλαβα ότι έχετε αυτή την πρόθεση. Μακάρι να με διαψεύσετε σήμερα!

Κύριε Υπουργέ, επιχειρήσατε τόσο εσείς στη δευτερολογία σας όσο και η διοικήτρια του ΕΟΠΥΥ εξαρχής να αμφισβητήσετε, αποκρούσετε και απορρίψετε όλες τις διαπιστώσεις της ανεξάρτητης αρχής. Σας είπε ο Συνήγορος του Πολίτη ότι από εκατοντάδες καταγγελίες πολιτών και εκπροσώπων φορέων ασθενών προκύπτει ότι ο ΕΟΠΥΥ, αντί να είναι θεματοφύλακας των δικαιωμάτων των ασφαλισμένων, δεν τους παρέχει επαρκή προστασία σε δύο ενότητες, στη σαφή ενημέρωση ως προς τις χρεώσεις των ιδιωτικών θεραπευτηρίων και στην προστασία τους από υπερβολικές και καταχρηστικές χρεώσεις. Δηλαδή αναβάθμιση δήθεν θέσης από το συμβεβλημένο με τον ΕΟΠΠΥ τετράκλινο δωμάτιο σε τρίκλινο, γιατί δήθεν δεν έχει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο ακόμα, κύριε Πρόεδρε, ευχαριστώ.

Από το 2021 ο Συνήγορος σας έχει στείλει σχετική επιστολή στον τότε Υπουργό Υγείας, ενώ το 2023 απευθύνθηκε στη διοίκηση του ΕΟΠΥΥ. Ο ΕΟΠΥΥ δεν έδειξε πρόθυμος να ελέγξει με τον μηχανισμό του τις καταγγελίες και να συμβούν αυτά που έπρεπε με αβάσιμες δικαιολογίες ότι δεν προβλέπεται τέτοιος έλεγχος από τον νόμο. Ενώ το προβλέπει ο κανονισμός του 2018, αντέτεινε ότι το πόρισμα αφορά ιδιωτικές διαφορές για τις οποίες ο ΕΟΠΥΥ δεν νομιμοποιείται να παρέμβει και προέτρεπε τους ασφαλισμένους να πάνε στα δικαστήρια.

Από τον Ιούλιο που σας κοινοποιήθηκε το πόρισμα δεν γνωρίζουμε αν έγινε καμμία ενέργεια. Καταγγελίες, όμως, υπάρχουν και για την ελλιπή και όχι εντός των νόμιμων προθεσμιών πληρωμή των υποχρεώσεων του ΕΟΠΥΥ σε ιδιωτικές νοσηλευτικές δομές που παρέχουν τακτικές υπηρεσίες σε βαρέως και χρονίως πάσχοντες. Γι’ αυτό διακόπτουν τις υπηρεσίες στους ασφαλισμένους του ΕΟΠΥΥ και οι ασθενείς αναγκάζονται να καλύπτουν με δικά τους έξοδα τις πολυδάπανες θεραπείες τους.

Σας ρωτώ, λοιπόν, ξανά -το διατύπωσα, κύριε Πρόεδρε-, θα δώσετε εντολή στον ΕΟΠΥΥ να διενεργήσει ενδελεχείς ελέγχους για τη διακρίβωση των καταγγελλόμενων από τον Συνήγορο του Πολίτη περιστατικών υπερχρέωσης και τα λοιπά; Θα φροντίσετε για την εντός των νόμιμων προθεσμιών αποζημίωση ιδιωτών παρόχων υγείας, ώστε να μην αποκλείουν από τις υπηρεσίες τους ασφαλισμένους του ΕΟΠΥΥ ή να τους βαρύνουν με το σύνολο των χρεώσεων;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Ορίστε, κύριε Υπουργέ, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, ως προς το τελευταίο που με ενδιαφέρει περισσότερο, κάθε συμβεβλημένος πάροχος με τον ΕΟΠΥΥ, κάθε συμβεβλημένος πάροχος, ο οποίος αρνείται να επιτελέσει υπηρεσία σε ασφαλισμένο του ΕΟΠΥΥ, εφόσον γίνεται αυτή η καταγγελία, είναι υποχρεωμένος ο ΕΟΠΥΥ να την ελέγξει. Όχι μόνο δίνω εγώ την εντολή, αλλά έτσι λέει ο νόμος, δεν χρειάζεται να δώσω εντολή και αυτομάτως καταγγέλλεται η σύμβαση. Δηλαδή αν ένας πάροχος -ιδιώτης, το ξαναλέω- αρνηθεί την παροχή υπηρεσιών σε ασφαλισμένο του ΕΟΠΥΥ, τότε αυτομάτως καταγγέλλεται η σύμβαση και δεν ισχύει. Και ασφαλώς ενθαρρύνω τις υπηρεσίες να εφαρμόσουν τον νόμο και να κάνουν ακριβώς αυτό που πρέπει.

Όσον αφορά τώρα ειδικότερα τις Βόρειες Σποράδες που αναφέρετε στην ερώτηση, στο άρθρο 56 του ΕΚΠΥ του ΕΟΠΥΥ αναφέρεται ότι οι ασφαλισμένοι του οργανισμού που χρειάζεται να μετακινηθούν εκτός τόπου κατοικίας τους για να αντιμετωπίσουν πρόβλημα υγείας που δεν αντιμετωπίζεται σε υγειονομική δομή κοντά στον τόπο κατοικίας τους αποζημιώνονται για τη μετακίνηση. Οι μετακινήσεις αφορούν σε περιπτώσεις ασθενών που μετακινούνται εκτός του νομού του τόπου κατοικίας τους. Αποζημίωση εξόδων για μετακινήσεις ασθενών εντός του νομού δεν προβλεπόταν ούτε στον ΕΚΠΥ του 2012 ούτε στην τροποποίηση…

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Άλλη ερώτηση είναι αυτή, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για ποια μιλάω τώρα; Για άλλη; Συγγνώμη, έχετε δίκιο, μπερδεύτηκα με την ερώτηση της κ. Φωτίου. Έχετε απόλυτο δίκιο, χίλια συγγνώμη!

Κυρία Φωτίου, συγγνώμη, με μπερδέψατε τώρα.

Για το θέμα αυτό που μου κάνατε εσείς ερώτηση, κάναμε ολόκληρη συζήτηση στην επιτροπή, την οποία προκάλεσα εγώ και σας είπα στη συζήτηση που προκάλεσα με τον Συνήγορο του Πολίτη παρόντα, με τη διοικήτρια του ΕΟΠΥΥ παρούσα, με κουβέντα δική μου, με κουβέντα δική σας.

Ξαναλέω, λοιπόν, για να είναι σαφές -το είπα και στην αρχή, σας το αναφέρω ξανά- ότι οι καταγγελίες που φτάνουν στον ΕΟΠΥΥ για παραβίαση της συμβάσεως όλες ελέγχονται. Δεχθήκαμε πέρυσι είκοσι εννέα χιλιάδες ογδόντα τρεις καταγγελίες –θυμάμαι- και είχαμε διεκπεραιώσει, δηλαδή είχαν λήξει οι είκοσι δύο χιλιάδες. Ποιος είπε ότι οι υπηρεσίες του ΕΟΠΥΥ δεν ελέγχουν τις σχετικές καταγγελίες; Το αντίθετο. Και για να σας το αποδείξω, έκανα μόνος μου, προκάλεσα συζήτηση στην αρμόδια Επιτροπή Κοινωνικών Υποθέσεων. Ακούστηκε από κάποιον, από τη διοικήτρια, έστω από τον Συνήγορο ότι έχει δοθεί κάποιου είδους πολιτική εντολή να μην ελέγχονται οι σχετικές καταγγελίες;

Άρα, για να ακουστεί και κυρίως να το ακούσουν οι ασφαλισμένοι, ασχέτως του τι χρωστάμε εμείς στις ιδιωτικές μονάδες υγείας, το πόσο clawback τους βάζουμε, το πόσο rebate έχουν, αυτά είναι συναλλαγή και προβλήματα στη συναλλαγή του ΕΟΠΥΥ με τους ιδιώτες παρόχους του. Για να είναι κάποιος ιδιώτης πάροχος ως έχων ενεργή σύμβαση με τον ΕΟΠΥΥ, πρέπει να παρέχει απολύτως τις υπηρεσίες υγείας που προβλέπονται από τη σύμβαση των ασφαλισμένων του ΕΟΠΥΥ. Όσα παράπονα και να έχει με τον ΕΟΠΥΥ, άμα δεν θέλει, λύνει τη σύμβαση, παύει να είναι πελάτης του ΕΟΠΥΥ και κάνει κάτι άλλο. Αυτό ισχύει σήμερα στη νομοθεσία και αυτό θα εξακολουθήσει να ισχύει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχετε τον λόγο, κυρία Φωτίου, για τρία λεπτά.

**ΘΕΑΝΩ ΦΩΤΙΟΥ:** Θα χρειαστώ παραπάνω, γιατί μάλλον κάτι δεν καταλαβαίνουμε μεταξύ μας, κύριε Υπουργέ. Κάτι δεν λέω καλά εγώ;

Ακριβώς αυτό είπα, κύριε Υπουργέ. Αυτό είναι το πρόβλημα. Ότι σταματάνε να παρέχουν τις υπηρεσίες τους. Και οι ασφαλισμένοι βρίσκονται να βαρύνονται με το σύνολο των χρεώσεων. Καταλάβατε τι γίνεται; Θα σας τα πω αναλυτικά.

Για το πρώτο δεν μου απαντήσατε τίποτα. Εγώ σας είπα ότι ανησυχώ ότι αν θα δώσετε εντολή στον ΕΟΠΥΥ να διενεργήσει ενδελεχείς ελέγχους για τη διακρίβωση των καταγγελλόμενων από τον Συνήγορο του Πολίτη. Αυτό είναι το πρώτο. Περιστατικά υπερχρέωσης ασφαλισμένων και για τον καταλογισμό των αχρεωστήτως εισπραχθέντων στις ιδιωτικές κλινικές. Θα τα πω αναλυτικά και θα το καταλάβετε.

Ο Συνήγορος του Πολίτη σάς είπε ότι καθήκον του είναι να ελαχιστοποιήσει τις περιπτώσεις προσφυγής του πολίτη στη δικαιοσύνη για να βρει το δίκιο του, του απάντησε εκείνη τη μέρα να πηγαίνουν όλοι στα δικαστήρια. Το είπε η κ. Καρποδίνη. Σας είπε επίσης ότι το Πρωτοδικείο της Αθήνας το 2021 έκρινε ότι: «Τυχόν παράνομες ενέργειες ιδιωτικών κλινικών όπως η υπερτιμολόγηση οφείλουν να αντιμετωπίζονται από τον ΕΟΠΥΥ», είπε το πρωτοδικείο, «και να μη μετακυλίονται στους ασφαλισμένους». Τι λέμε εδώ; Λέμε ότι τους υπερτιμολογούν όταν πηγαίνουν στην ιδιωτική κλινική. Αυτό λέμε. Και αναγκάζονται οι άνθρωποι να πληρώνουν από την τσέπη τους.

Πού φαίνεται ότι δεν κάνετε ελέγχους; Πρώτον, καλύψατε την κ. Καρποδίνη που αμφισβήτησε την εγκυρότητα του πορίσματος. Δεύτερον, επικαλείστε έλλειψη νομοθεσίας. Για το πρώτο θέμα, όχι για το δεύτερο. Θα έρθω και στο δεύτερο. Επικαλείστε έλλειψη νομοθεσίας για ελέγχους. Αλλά υπάρχει ο ν.4512/2018 και το άρθρο 132 που ρητά προβλέπει ότι ο ΕΟΠΥΥ και το Υπουργείο Υγείας μπορούν να καταλογίζουν υπερχρεώσεις. Και ο κανονισμός παροχών του ΕΟΠΥΥ του 2018 στο άρθρο 58 μιλάει για καταλογιστικές πράξεις σε ιδιώτες παρόχους όταν διαπιστώνονται καταχρηστικές χρεώσεις.

Τυχαία δεν εκδώσατε ακόμη τις ΚΥΑ εφαρμογής του άρθρου 71 του ν.4931/2022 περί όρων καταγγελίας των συμβάσεων του ΕΟΠΥΥ με τους ιδιώτες παρόχους. Λέτε ότι έχετε εξουσιοδοτήσει από τον Δεκέμβριο του 2023 νομοπαρασκευαστική επιτροπή να το κάνει; Σοβαρά τώρα; Από το 2023; Και βέβαια ούτε για τον νόμο σας, τον 5086/2024, που λέτε ότι ευνοεί τους ελέγχους έχετε εκδώσει ΚΥΑ. Για να μην αναφέρω ότι ο ΕΟΠΥΥ δεν έχει κάνει καν οργανισμό λειτουργίας. Προσπαθείτε να απαξιώσετε επτακόσιες είκοσι πέντε καταγγελίες πολιτών για υπερχρεώσεις ως ασήμαντο νούμερο. Δηλώνετε ψευδώς ότι στην ιστοσελίδα του ΕΟΠΥΥ υπάρχει ενημέρωση για τις τιμές των ιδιωτικών κλινικών. Μόνο τα στοιχεία των κλινικών υπάρχουν και ακόμη και αν πάει κανείς στις δικές τους ιστοσελίδες δεν βρίσκει τιμές. Για μπείτε να δείτε. Εγώ μπήκα. Αλλά πήγατε και παραπέρα. Είπατε ότι διαπνέεται το ύφος του πορίσματος από μία αίσθηση ότι πρέπει να είναι ίδια η αντιμετώπιση σε δημόσιο και ιδιωτικό τομέα. Είπατε δεν είναι καθόλου ίδια. «Όταν κάποιος επιλέγει να πάει στον ιδιωτικό τομέα θα πληρώσει από την τσέπη του. Τέλος». Αλήθεια, κύριε Υπουργέ; Πόσους Έλληνες ξέρετε που να πηγαίνουν από μόνοι τους στο ιδιωτικό θεραπευτήριο, αν δεν είναι υποχρεωμένοι, γιατί έχετε ιδιωτικοποιήσει το ΕΣΥ από μέσα και απ’ έξω. Δεν γνωρίζετε τίποτα για τις καθυστερήσεις σε εξετάσεις, για λίστες αναμονής, για χειρουργικές επεμβάσεις ή χημειοθεραπείες; Δεν γνωρίζετε για τις ουρές στις μονάδες τεχνητού νεφρού ή τακτικών ανοσιολογικών θεραπειών; Δεν είχατε ποτέ δικό σας άνθρωπο που να αναγκάστηκε να πάει σε ιδιωτικό θεραπευτήριο γιατί μόνο εκεί είχαν ένα εξειδικευμένο σύγχρονο μηχάνημα που του ζήτησαν;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, τελειώνετε, παρακαλώ.

**ΘΕΑΝΩ ΦΩΤΙΟΥ:** Όχι μόνο να πληρώσει επιπλέον, αλλά και μαύρα γιατί η ασφαλιστική τιμή είναι χαμηλότερη από την εμπορική. Η έλλειψη νομοθεσίας φταίει που έχουμε καταγγελίες ότι πολλές ιδιωτικές δομές υγείας ιδίως όσων παρέχουν τακτικές υπηρεσίες σε χρονίως πάσχοντες, αιμοκαθάρσεις, μεταγγίσεις, ανοσολογικές θεραπείες, δεν πληρώνονται κανονικά και στο ακέραιο για τις υπηρεσίες που προσφέρουν και θέτει υπό αμφισβήτηση τη σύμβαση με τον ΕΟΠΥΥ; Τελευταίο παράδειγμα οι καταγγελίες των νεφροπαθών της Αίγινας ότι σε λίγες μέρες, από 30 Σεπτεμβρίου του 2024, η μονάδα χρόνιας αιμοκάθαρσης Αίγινας θα διακόψει τη συνεργασία της με τον ΕΟΠΥΥ γιατί δεν έχει αποζημιωθεί για το διάστημα του COVID και πλέον οι ασφαλισμένοι θα πρέπει ή να πληρώνουν μόνοι τους ως ανασφάλιστοι ή να μετακινούνται τρεις φορές την εβδομάδα στην Αθήνα ή στον Πειραιά. Πώς σας φαίνονται όλα αυτά; Λογικά;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, ολοκληρώστε.

**ΘΕΑΝΩ ΦΩΤΙΟΥ:** Τελειώνω.

Γι’ αυτό σας ξαναρωτώ. Έχετε πρόθεση να ρυθμίσετε τάχιστα όλες τις απαραίτητες νομοθετικές εκκρεμότητες και αν χρειάζεται να προχωρήσετε και σε νέες για να καταλογίσετε παράνομες υπερχρεώσεις ιδιωτικών θεραπευτηρίων σε βάρος ασθενών; Και θα φροντίσετε ώστε οι υποχρεώσεις του ΕΟΠΥΥ σε ιδιωτικές μονάδες υγείας να πληρώνονται κανονικά για να μη γίνεται αυτό που γίνεται τώρα;

Ευχαριστώ, κύριε Πρόεδρε, αλλά τι να έκανα κι εγώ. Αφού δεν το κατάλαβε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία Φωτίου.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς εξάρω την αγωνία της κ. Φωτίου να δράσουμε τάχιστα, κύριε Πρόεδρε. Από την ερώτησή της, την απάντησή της και τα σχόλιά της κρατάω ότι ο νέος ΕΚΠΥ, ο κανονισμός λειτουργίας του ΕΟΠΥΥ, ο οποίος προέβλεπε κυρώσεις για σχετικές καταγγελίες ψηφίστηκε από την κυβέρνηση ΣΥΡΙΖΑ - ΑΝΕΛ τον Νοέμβριο του 2018. Εάν σκεφτείτε ότι η κυβέρνηση ΣΥΡΙΖΑ - ΑΝΕΛ εξελέγη πρώτη φορά τον Ιανουάριο του 2015, το «τάχιστα» στην περίπτωση της κ. Φωτίου ήταν τριάμισι χρόνια. Αυτό ήταν το «τάχιστα» της κ. Φωτίου.

**ΘΕΑΝΩ ΦΩΤΙΟΥ:** Φταίει ο ΣΥΡΙΖΑ, λοιπόν.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εάν δεχθούμε, λοιπόν, ότι το «τάχιστα» είναι τα τριάμισι χρόνια, εγώ έγινα Υπουργός Υγείας στις 3 Ιανουαρίου 2024, έχω πολύ δρόμο ακόμα για να παραμείνω στο «τάχιστα». Το λέω, λοιπόν, για να έχουμε μία εικόνα και να κατεβάσουμε λίγο τους τόνους.

Ξαναλέω, αν και απαντήθηκαν όλα στην επιτροπή. Δεν έχει κανένα νομοθετικό κενό ο ΕΟΠΥΥ. Ο νόμος που προβλέπει την έκδοση της υπουργικής αποφάσεως για την ενεργοποίησή του που έχουμε αναθέσει από τον Δεκέμβριο στη νομοπαρασκευαστική επιτροπή δεν ισχύει έως ότου βγει η υπουργική απόφαση. Άρα ισχύει ο προηγούμενος νόμος. Άρα κανονικά ο ΕΟΠΥΥ μπορεί και καταλογίζει πρόστιμα, όχι με τη λεπτομέρεια που θα μπορεί μετά την έκδοση της υπουργικής αποφάσεως, αλλά με το προηγούμενο καθεστώς που είχε και επί εποχής ΣΥΡΙΖΑ.

Πρόστιμα έχουν μπει πάρα πολλά, όπως κατατέθηκαν στην επιτροπή. Ποτέ η κ. Καρποδίνη δεν είπε ότι δεν βάζουμε καταλογισμούς. Είπε ότι βάζουμε καταλογισμούς ως προς το σκέλος που αφορά την παραβίαση της σύμβασης με τον ΕΟΠΥΥ. Αυτό μας αφορά. Πού δεν εμπλεκόμαστε; Παραδείγματος χάριν, δεν έχετε διαβάσει την έκθεση για τις καταγγελίες κάποιου στον Συνήγορο του Πολίτη. Η βασική υπόθεση που αφορά στο συγκεκριμένο πόρισμα του Συνηγόρου του Πολίτη είναι μία υπόθεση ενός ανθρώπου το 2016. Η καταγγελία είναι επί ΣΥΡΙΖΑ. Και ο πολίτης επί ΣΥΡΙΖΑ πήγε στο δικαστήριο για βρει το δίκιο του από τον ΕΟΠΥΥ και αυτή είναι η υπόθεση που αναδεικνύει η έκθεση του Συνηγόρου του Πολίτη, όχι επί Νέας Δημοκρατίας.

**ΘΕΑΝΩ ΦΩΤΙΟΥ:** Και οι επτακόσιες είκοσι πέντε τι είναι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξαναλέω, λοιπόν, ότι ποτέ η διοικήτρια δεν είπε ότι δεν κάνουμε καταλογισμούς. Αντιθέτως είπε ότι κάνουμε καταλογισμούς. Για ποιο κομμάτι; Γι’ αυτό που μας επιτρέπει ο νόμος, δηλαδή την καταγγελία της σύμβασης με τον ΕΟΠΥΥ. Όταν ένας όμως συμπολίτης μας κατηγορεί μία κλινική, παραδείγματος χάριν, ότι του υπέκλεψε την υπογραφή συναίνεσης, ότι η υπογραφή συναίνεσης που προβλέπεται στη σύμβαση δεν είναι πραγματική, αυτό αποτελεί ιδιωτική διαφορά. Και γι’ αυτό είπε ότι πρέπει σε αυτό το κομμάτι της ιδιωτικής διαφοράς να πηγαίνουν οι ιδιώτες μεταξύ ιδιωτών και δεν εμπλέκεται ο οργανισμός.

Πάμε τώρα στο προκείμενο. Για να καταλάβετε πόσο τεχνικά είναι τα θέματα και πόσο σηκώνω τα χέρια ψηλά. Εάν υποτεθεί ότι ο κόσμος πηγαίνει στα ιδιωτικά νοσοκομεία μόνον γιατί δεν βρίσκει υπηρεσίες του ΕΣΥ -να δεχθώ τη βάση του επιχειρήματός σας-, τότε προφανώς και επί πέντε χρόνια ΣΥΡΙΖΑ που μια χαρά άνθιζαν τα ιδιωτικά νοσοκομεία, είχατε παραδώσει το ΕΣΥ στους ιδιώτες, δεν βάζατε τα κατάλληλα μηχανήματα, δεν έβρισκε ο κόσμος ανοσοθεραπεία κι όλα τα άλλα που είπατε. Διότι πέντε χρόνια που κυβερνάγατε μια χαρά υπήρχε η ιδιωτική υγεία στην Ελλάδα.

Εάν, λοιπόν, το κίνητρο όλων όσων πηγαίνουν στην ιδιωτική υγεία είναι ότι δεν λειτουργεί καλά το ΕΣΥ, το ίδιο συνέβαινε και επί Θεανούς Φωτίου στο Υπουργικό Συμβούλιο.

Άρα, λοιπόν, προφανώς, δεν ισχύει αυτό.

**ΘΕΑΝΩ ΦΩΤΙΟΥ:** Δεν είπα αυτό.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, παρακαλώ μη διακόπτετε.

**ΘΕΑΝΩ ΦΩΤΙΟΥ:** Δεν μπορεί να παραποιεί τα λόγια μου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κάποιοι πηγαίνουν σε ένα ιδιωτικό νοσοκομείο, διότι δεν βρήκαν την υπηρεσία όπως την ήθελαν στο ΕΣΥ, πολλοί άλλοι πηγαίνουν γιατί το προτιμούν για τους δικούς τους λόγους. Αυτό που είπα -και ξαναλέω- είναι ότι το κράτος έχει την ευθύνη να παρέχει απολύτως δωρεάν υπηρεσίες στους συμπολίτες μας στο δημόσιο σύστημα. Αυτή είναι η ευθύνη του κράτους. Όταν κάποιος επιλέγει να πάει στο ιδιωτικό σύστημα, πληρώνει χρήματα και από την τσέπη του. Τελεία και παύλα.

**ΘΕΑΝΩ ΦΩΤΙΟΥ:** Τον στέλνουν από το δημόσιο. Δεν το επιλέγει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτά είναι αυτονόητα πράγματα σε κάθε λογικό άνθρωπο.

Αλλά, επειδή η διάθεσή σας είναι να είστε πρόχειρη: Με ρωτάτε αν εγώ έχω ασχοληθεί, αν με ενδιαφέρει τι θα γίνει στην Αίγινα. Εάν είχατε ασχοληθεί, θα ξέρατε την υπόθεση. Γιατί εγώ, όχι μόνο έχω ενδιαφερθεί, αλλά έχω καλέσει τον Σύλλογο Νεφροπαθών με τον κ. Λεοντόπουλο στο γραφείο μου, την προηγούμενη Παρασκευή, μαζί με τη μονάδα από την Αίγινα, μαζί με τους δικηγόρους του ΕΟΠΥΥ, γιατί δεν είναι τα πράγματα όπως νομίζετε.

Δεν χρωστάει ο ΕΟΠΥΥ στη μονάδα -προσέξτε- ούτε 1 ευρώ. Αυτό που έγινε ήταν ότι το 2020 η μονάδα αυτή έχασε το πιστοποιητικό καλής λειτουργίας. Τώρα γιατί το έχασε, στη μονάδα κάποιοι ισχυρίζονται ότι φταίει η περιφέρεια, αλλά αυτό δεν αφορά τον ΕΟΠΥΥ. Η μονάδα έχασε το πιστοποιητικό καλής λειτουργίας. Βάσει του κανονισμού του ΕΟΠΥΥ, που είχατε ψηφίσει εσείς το 2018 -και σωστά- όταν μια μονάδα αιμοκάθαρσης χάνει το πιστοποιητικό καλής λειτουργίας, δηλαδή δεν βεβαιώνεται ότι κάνει τις υπηρεσίες με την ασφάλεια που πρέπει, σταματάει η σύμβαση με τον ΕΟΠΥΥ. Τότε, επειδή ξέσπασε ο COVID και δεν μπορούσαν να μετακινούνται οι ασθενείς στον Πειραιά ή σε άλλες μονάδες της Αττικής, πηγαίνανε οι ασθενείς στη μονάδα και μετά οι ασθενείς κάνανε ατομικά αιτήματα πληρωμής. Δηλαδή, τα χρήματα τα χρωστούμενα -ας τα πούμε έτσι- είναι προς τους ασθενείς, όχι προς τη μονάδα, διότι η μονάδα δεν μπορούσε να πληρώνεται από τον ΕΟΠΥΥ όσο δεν είχε το πιστοποιητικό καλής λειτουργίας.

Τέλος πάντων, μετά από κάποιους μήνες πήρε το πιστοποιητικό καλής λειτουργίας και επανεργοποιήθηκε ξανά η σύμβαση και έκτοτε πληρώνεται κανονικά. Αλλά έχει μείνει το διάστημα των εννέα, περίπου, μηνών που οι ασθενείς πήγαιναν μόνοι τους και αυτοί έχουν κάνει αιτήματα πληρωμής. Ελάτε, όμως, που βάσει του νόμου δεν μπορείς να πληρώνεις ατομικά αιτήματα πληρωμής όταν έχεις σύμβαση, όπως είχαμε στην Αίγινα. Άρα, εξ αυτού του γεγονότος, η νομική υπηρεσία του ΕΟΠΥΥ και το διοικητικό συμβούλιο του ΕΟΠΥΥ σε τρεις διαφορετικές συνεδριάσεις του έχει απορρίψει το σχετικό αίτημα πληρωμής.

Παρά ταύτα, θέλω να είμαι ειλικρινής. Εγώ δέχομαι απολύτως ότι οι υπηρεσίες παρεσχέθησαν πραγματικά -γιατί αυτό δεν το αμφισβητεί κανένας- και δέχομαι απολύτως ότι δεν μπορεί να κλείσει η μονάδα στην Αίγινα γιατί θα επρόκειτο περί μίας πολύ μεγάλη ταλαιπωρίας είκοσι περίπου αιμοκαθαιρόμενων ασθενών από την Αίγινα. Και έχω δώσει τις σχετικές εντολές να λήξει αυτό το θέμα, διότι πράγματι μας ενδιαφέρει πρώτα ο ασθενής. Όχι, όμως, πως μας το μάθατε εσείς στη Βουλή. Έχουμε ασχοληθεί γι’ αυτό περισσότερο από εσάς. Δεν ξέρετε ούτε το ονοματεπώνυμο της μονάδας. Εγώ ξέρω μέχρι τον ιδιοκτήτη και τον δικηγόρο του. Άρα, γι’ αυτά που ασχολούμαι πολύ ο ίδιος και τα ξέρω -όπως καταλάβατε- δεν δέχομαι καμμία κατηγορία.

Δεν έχετε εσείς, κυρία Φωτίου, περισσότερη ευαισθησία από εμένα. Να το καταλάβετε. Εγώ είμαι πιο ευαίσθητος από εσάς.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΘΕΑΝΩ ΦΩΤΙΟΥ:** Δεν θα με πείσετε…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, δεν έχετε τον λόγο. Σας παρακαλώ.

Θα συνεχίσουμε με την τέταρτη με αριθμό 1421/23-9-2024 επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξά προς τον Υπουργό Υγείας, με θέμα: «Κατάργηση της αποζημίωσης μετακίνησης ασθενών δικαιούχων του ΕΟΠΥΥ από τις Βόρειες Σποράδες».

Παρακαλώ πολύ, κύριε συνάδελφε, έχετε τον λόγο για δύο λεπτά για την πρωτολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κύριε Υπουργέ, το πρόβλημα αφορά στους κατοίκους των Βορείων Σποράδων. Ουσιαστικά αυτό που συζητάμε σήμερα είναι τα απόνερα, τα απότοκα της πολιτικής σας -εμείς το λέμε, της εγκληματικής πολιτικής σας- με τα κενά και τις σοβαρές ελλείψεις στην πρωτοβάθμια φροντίδα υγείας, στα κέντρα υγείας και συγκεκριμένα στα κέντρα υγείας των νησιών των Βορείων Σποράδων, που, βέβαια, ακολουθούν την πορεία όλων των κέντρων υγείας, του δημοσίου συστήματος υγείας, με βάση τα μέτρα και την πολιτική σας, τη στρατηγική σας, αυτά τα οποία προσπαθείτε μέρα με τη μέρα να μαζέψετε στις περιοδείες που κάνετε σε όλη την Ελλάδα και τις ύβρεις απέναντι στους υγειονομικούς που εξαπολύετε κάθε μέρα.

Χαρακτηριστικό το παράδειγμα του Κέντρου Υγείας Σκοπέλου, που αυτή τη στιγμή, οι μόνοι μόνιμοι γιατροί που υπάρχουν εκεί είναι μία παιδίατρος -η οποία, μάλιστα, πηγαίνει και στην Αλόννησο τις μισές ημέρες της εβδομάδας- και ένας καρδιολόγος. Όλοι οι υπόλοιποι είναι από μετακινήσεις, που σημαίνει πρακτικά -και το καταλαβαίνουν αυτό οι κάτοικοι των Σποράδων- πως τον χειμώνα δεν πρόκειται να έχουν γιατρούς. Γιατί, τώρα, το καλοκαίρι είναι και η σεζόν, η τουριστική περίοδος και δεν θέλετε να γίνουν και πάρα πολλά περιστατικά που θα αμαυρώσουν το «θαύμα» του τουρισμού. Μετά, όταν κλείνει και το τελευταίο μαγαζί, στις αρχές του φθινοπώρου, εγκατάλειψη στους κατοίκους!

Δεν φτάνει αυτό. Δεν φτάνουν αυτά τα εγκληματικά κενά. Τώρα, έχουμε και ένα καινούργιο «φρούτο». Μέχρι πριν από λίγο, για περιπτώσεις που έπρεπε να μετακινηθούν από τα νησιά Σκόπελο, Αλόννησο, Σκιάθο για το Νοσοκομείο του Βόλου -επειδή δεν υπήρχε γιατρός ή δεν υπήρχε δυνατότητα να εξεταστούν στα κέντρα υγείας των νησιών- οι ασθενείς έπαιρναν την αποζημίωση του εισιτηρίου. Μιλάμε πάνω από 150 ευρώ, αν ο άλλος έχει και συνοδό μαζί.

Τώρα το κόψατε, με μία ερμηνευτική εγκύκλιο που στείλατε πριν από κάποιους μήνες, τον Μάη. Κόψατε ακόμα και αυτό! Με αποτέλεσμα, τώρα, η εγκατάλειψη να είναι ακόμα μεγαλύτερη. Και δεν έχουν κέντρο υγείας και πρέπει να βάλουν ακόμα πιο βαθιά το χέρι στην τσέπη για να έρθουν στον Βόλο!

Μιλάμε για τον χειμώνα. Δεν είναι μόνο η μετακίνηση. Είναι και η διαμονή. Γιατί είναι ένα καράβι μόνο την ημέρα, ένα δρομολόγιο, δηλαδή, την ημέρα. Δύο καράβια είναι, αλλά επειδή έχουν και τον ανταγωνισμό μεταξύ τους, φεύγουν την ίδια ώρα! Δεν μπορούν να συνεννοηθούν, προφανώς. Ανταγωνιστές είναι. Καπιταλιστές είναι. Θέλουν να βγάλουν κέρδος!

Άρα, για να φύγει κάποιος από τη Σκόπελο, την Αλόννησο ή την Σκιάθο να έρθει στον Βόλο και να πάει στο νοσοκομείο, θα πρέπει να μείνει και μια ημέρα εκεί, ακόμα και για μια απλή υπόθεση, για μια ακτινογραφία, να το πω έτσι. Γιατί δεν υπάρχει αντίστοιχος υπάλληλος, αντίστοιχο προσωπικό ή δεν υπάρχει γιατρός, παιδίατρος για μία εξέταση σε ένα παιδί, γιατί μπορεί εκείνη την ημέρα να είναι στην Αλόννησο και να είναι κάποια έκτακτη περίπτωση.

Γι’ αυτά, λοιπόν, ζητάμε απαντήσεις.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά.

Κύριε Υπουργέ, έχετε τον λόγο, για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Όσον αφορά την έλλειψη ιατρικού προσωπικού που αναφέρετε, παρ’ ότι πάντα υπάρχει έλλειψη στα περιφερειακά νοσοκομεία και στα περιφερειακά κέντρα υγείας, έχω να σας παρουσιάσω σήμερα τη σύγκριση του υπηρετούντος προσωπικού στο Κέντρο Υγείας Σκοπέλου και στο Περιφερειακό Ιατρείο Αλοννήσου, αρμοδιότητας Κέντρου Υγείας Σκοπέλου.

Κέντρο Υγείας Σκοπέλου, Σεπτέμβριος 2019: Σύνολο προσωπικού ιατρικού, επαγγελματιών υγείας, διοικητικού κ.λπ., είκοσι έξι. Σεπτέμβριος 2024: Είκοσι οκτώ. Δηλαδή, δύο περισσότεροι.

Στο Περιφερειακό Ιατρείο Αλοννήσου, Πολυδύναμο. Στο τέλος του 2019, σύνολο προσωπικού: Έξι. Σεπτέμβριος του 2024: Έντεκα. Δηλαδή, σχεδόν διπλάσιο.

Κέντρο Υγείας Σκιάθου, σύνολο προσωπικού το 2019: Τριάντα. Σεπτέμβριος του 2024: Είκοσι έξι. Εδώ έχουμε μία μικρή μείωση.

Και έχουμε προκηρύξει τις θέσεις, με βάση τα νέα κίνητρα, για να καλύψουμε, κυρίως, τη θέση του γενικού γιατρού, η οποία παραιτήθηκε πριν από λίγους μήνες για προσωπικούς λόγους. Αυτός είναι και ο λόγος που έχουμε μείνει με μία γιατρό λιγότερη εκεί. Θα γίνουν όλες οι προκηρύξεις αυτές με βάση τα νέα κίνητρα, που έχουμε ήδη ψηφίσει, και τα ξέρετε -να μη λέμε τα ίδια.

Αυτά, όσον αφορά στο προσωπικό. Και μας ενδιαφέρει να υπάρχει προσωπικό στις Σποράδες και έχουμε δράσει για να υπάρχει προσωπικό στις Σποράδες και στο ένα νησί που έχουμε λίγο λιγότερο, επαναλαμβάνω έχουμε δύο παραιτήσεις για προσωπικούς λόγους, το ρυθμίζουμε με τις νέες προσκλήσεις άμεσα.

Όσον αφορά το άλλο θέμα που θέσατε, που είναι το θέμα των οδοιπορικών: Ο ΕΚΠΥ του ΕΟΠΥΥ πληρώνει έξοδα μετακίνησης για μετακίνηση σε άλλον νομό. Αυτό λέει ακριβώς επί λέξει. Σας το διαβάζω…

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Εκτός τόπου λέει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σας το διαβάζω. Το έχω εδώ ακριβώς γι’ αυτόν τον λόγο: «Οι ασφαλισμένοι του οργανισμού που χρειάζεται να μετακινηθούν εκτός του τόπου κατοικίας τους για να αντιμετωπίσουν πρόβλημα υγείας που δεν αντιμετωπίζεται σε υγειονομική δομή κοντά στον τόπο κατοικίας τους αποζημιώνονται για τη μετακίνηση. Οι μετακινήσεις αφορούν σε περιπτώσεις ασθενών που μετακινούνται εκτός του νομού του τόπου κατοικίας τους». Αυτό λέει, «εκτός του νομού».

Δέχομαι ότι θα έπρεπε να υπάρχει ειδική πρόβλεψη για τις νησιωτικές περιοχές, όπου εδώ πράγματι ναι μεν είναι ο ίδιος νομός, άρα με βάση τον κανονισμό λειτουργίας του ΕΟΠΥΥ δεν έπρεπε να πληρώνει έξοδα μετακίνησης, αλλά, μεταξύ μας, η γεωγραφία είναι πέρα από την πολιτική διάκριση. Προφανώς, είναι άλλος νομός με την έννοια τη γεωγραφική, όχι με την έννοια τη διοικητική.

Έχω ζητήσει αλλαγή του ΕΚΠΥ ως προς αυτό το άρθρο. Σύντομα θα έχουμε νέο κανονισμό, ίσως και μέσα στον Οκτώβριο, όπου θα εξαιρούμε τις νησιωτικές περιοχές όπου είναι εντός του ιδίου νομού, αλλά είναι μετακίνηση από νησί, ώστε στις περιπτώσεις αυτές να μπορούμε να κάνουμε αυτή τη δαπάνη. Άρα μπορείτε να πείτε στους συμπολίτες σας ότι σύντομα, σε λίγες μέρες δηλαδή, θα επανέλθει αυτή η αποζημίωση της μετακίνησης βάσει του νέου κανονισμού.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Σωστό αυτό για τα νησιά. Είναι πρόβλημα οι νησιωτικές χώρες.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Θα ξεκινήσω αντίστροφα.

Ο κανονισμός λέει «εκτός τόπου». Δεν λέει πουθενά εκτός νομού. Δεν ξέρω τι διαβάσατε εκεί. Να σας πω. Γιατί και η ερμηνευτική εγκύκλιος που στείλατε τον Μάη λέει το εξής: Παραθέτει το συγκεκριμένο απόσπασμα που λέει «εκτός τόπου» και δεν λέει εκτός νομού και συνεχίζει και λέει η εγκύκλιος που στείλατε: «Είναι σαφές ότι τόπος κατοικίας ενός ατόμου νοείται η ταχυδρομική διεύθυνση, η οποία περιλαμβάνει εκτός από την οδό και τον αριθμό, τον δήμο και τον νομό». Ως εκ τούτου, εφόσον περιλαμβάνει ταχυδρομική διεύθυνση -τον νομό βάζει, το ερμηνεύει- λέει ότι αφού περιλαμβάνει τον νομό πάει να πει το «εκτός τόπου» είναι εκτός νομού. Δηλαδή, αύριο μεθαύριο άμα βάζουμε και την περιφέρεια -ξέρετε, όταν στέλνω καμμία επιστολή βάζω και το Θεσσαλία, Βόλος, Μαγνησία, Θεσσαλία- θα πείτε ότι εκτός τόπου είναι και εκτός περιφέρειας.

Άλλο είναι το θέμα σας. Θέλετε να κόψετε από παντού, μέχρι και από αυτά. Αυτό είναι το πρόβλημα. Γιατί θέλετε να εξοικονομήσετε στη λογική του κόστους - οφέλους, στη λογική που κάνετε και σε όλη την υπόλοιπη κατάσταση στον τομέα της δημόσιας υγείας.

Τα κενά τα οποία αναφέρατε και οι γιατροί που αναφέρατε, κύριε Υπουργέ, για να πάμε και στην ουσία, είναι όλοι από μετακινήσεις. Το μόνιμο προσωπικό, επαναλαμβάνω, στη Σκόπελο είναι δύο. Αυτό είναι το μόνιμο προσωπικό. Δηλαδή, οι γιατροί οι οποίοι είναι εκεί. Οι υπόλοιποι όλοι είναι με μπιλιετάκι, είναι με φύλλο πορείας, όπως τους έχετε. Έχετε φέρει γενικό γιατρό από τη Χαλκιδική. Τι συζητάμε τώρα; Από τη Χαλκιδική έχετε φέρει γενικό γιατρό στη Σκόπελο. Λες και στη Χαλκιδική δεν έχουν κενά και ελλείψεις. Από την Καλαμπάκα στέλνετε. Το καλοκαίρι. Τον χειμώνα; Τίποτα. Ο σώζων εαυτόν σωθήτω. Πάρε κανένα καράβι κι άμα έχει καράβι με τα μποφόρ. Πλήρωσε και 150 ευρώ από την τσέπη. Γιατί εξοικονομείτε κι από εκεί τα χρήματα.

Οι κάτοικοι είναι σε κινητοποίηση και θα κινητοποιηθούν και ακόμη πιο δυναμικά το επόμενο διάστημα γιατί πρόκειται για τη ζωή τους, πρόκειται για τη ζωή των παιδιών τους. Η πολιτική σας, επαναλαμβάνω, είναι εγκληματική και δεν αφορά μόνο τους νησιώτες. Αφορά όλες τις λαϊκές οικογένειες. Εκεί απλά η εκρηκτική κατάσταση φαίνεται πιο ανάγλυφα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, μην αντιδικούμε για τον ΕΚΠΥ. Σας είπα ότι έχω δώσει εντολή να αλλάξει και να υπάρχει ειδική πρόβλεψη για τις νησιωτικές περιοχές.

Προφανώς, το καταλαβαίνετε κι από αυτό που διαβάσατε ότι όταν λέμε «εκτός τόπου» πρέπει με κάποιον τρόπο να ορίσουμε τον τόπο. Να το πω ανάποδα. Εάν ορίσουμε τον τόπο ως τη διεύθυνση κατοικίας, κάθε μετακίνηση από τη διεύθυνση κατοικίας θα προϋποθέτει αποζημίωση. Πώς θέλετε να ορίσουμε τον «τόπο» εσείς στο ΚΚΕ; Πώς θέλετε να τον ορίσουμε; Με ποιον γεωγραφικό ορισμό;

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Να καλύψετε τα κενά. Γιατί δεν καλύπτετε τα κενά; Αυτό να κάνετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε. Δεν έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τα κενά προσπαθούμε να τα καλύψουμε, θεσπίζουμε κίνητρα, δίνουμε επιπλέον λεφτά, κάνουμε προσκλήσεις, αλλά επαναλαμβάνω υπάρχουν πάντοτε και προβλήματα στο σύστημα.

Επαναλαμβάνω, όμως, για να μην αντιδικούμε χωρίς λόγο για τις Σποράδες ειδικά, για να το ακούσουν, αλλάζουμε τον ΕΚΠΥ για να προβλέπεται ρητά ότι, αν ένα νησί είναι εντός του ιδίου νομού και πρέπει να γίνει μετακίνηση εκτός του νησιού, θα υπάρχουν έξοδα μετακίνησης. Δεν είστε εσείς περισσότερο ευαίσθητοι από εμάς. Σας το έχω πει πολλές φορές.

Όσον αφορά όλο το υπόλοιπο που είπατε, αν οι μετακινήσεις γιατρών γίνονται από γειτονικά ιατρεία, από άλλες περιοχές κ.λπ., βεβαίως και γίνονται. Ένα από τα εργαλεία που έχουν οι υγειονομικές περιφέρειες για να καλύπτουν τα κενά είναι και οι μετακινήσεις των γιατρών. Δεν έχω καταλάβει γιατί αυτό είναι κακό. Κύριε Πρόεδρε, εσείς είστε και της ιδιωτικής οικονομίας. Κάθε ιδιωτικός οργανισμός άμα έχει ένα κενό, δεν στέλνει έναν υπάλληλό του από τη μια πλευρά στην άλλη; Τι θα πει; Πάλι πρέπει να προσλαμβάνω καινούργιο επειδή έτσι νομίζω; Βεβαίως θα γίνουν και μετακινήσεις γιατρών και νοσηλευτών και όλου του προσωπικού του ΕΣΥ, αν αυτό κρίνει το ΕΣΥ. Δεν κατάλαβα. Θα παίρνουμε άδεια από τον Περισσό για να κάνουμε μετακίνηση;

Άρα, λοιπόν, τι ήταν το επιχείρημα ότι οι γιατροί είναι εκ μετακινήσεως; Οι γιατροί υπάρχουν γιατί το σύστημα λειτουργεί και η υγειονομική περιφέρεια φροντίζει να υπάρχουν γιατροί. Τώρα για τον ασθενή που θα εξετάσει, αν αυτός έχει έρθει από την Καλαμαριά που είπατε ή από την Αθήνα, τι τον αφορά ως προς τις υπηρεσίες υγείας που θα παραλάβει; Αν είναι ποτέ δυνατόν. Για όλα βρίσκετε έναν λόγο να γκρινιάξετε. Δεν είναι, λοιπόν, ότι λείπουν γιατροί, αλλά είναι απαράδεκτο το ότι είναι από μετακίνηση. Άλλο επιχείρημα. Οι γιατροί είναι περισσότεροι στις Σποράδες τώρα από ό,τι ήταν πριν από τέσσερα χρόνια.

Και στις Σποράδες η Κυβέρνηση Μητσοτάκη έχει δείξει ότι την ενδιαφέρει η υγειονομική περίθαλψη των κατοίκων και για το θέμα που προέκυψε με τη μετακίνηση, επαναλαμβάνω, το λύνουμε άμεσα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την αριθμό 5025/4-6-2024 ερώτηση του κύκλου αναφορών και ερωτήσεων της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς τον Υπουργό Υγείας, με θέμα: «Κρίσιμη για τη δημόσια υγεία η υποβάθμιση της υγειονομικής φροντίδας προσφυγικών πληθυσμών - εκδικητική αντιμετώπιση για τους ανθρώπους του πεδίου».

Έχετε τον λόγο, κυρία συνάδελφε, για δύο λεπτά για την πρωτολογία σας.

**ΘΕΑΝΩ ΦΩΤΙΟΥ:** Κύριε Υπουργέ, πριν τρεις μήνες σάς κατέθεσα ερώτηση η οποία δεν απαντήθηκε και έγινε επίκαιρη, όπως ξέρετε.

Από τότε, όμως, μέχρι σήμερα έχουν συμβεί πολλά αρνητικά γεγονότα. Όπως ξέρετε, το 2025 - 2019 το Υπουργείο Υγείας σχεδίασε το πρόγραμμα «PHILOS I» για την ολοκληρωμένη και κατεπείγουσα φροντίδα στους πρόσφυγες που υλοποίησε ο ΕΟΔΥ. Το Υπουργείο Υγείας ανέλαβε την ευθύνη για την υγεία των αιτούντων άσυλο και την ευθύνη για τους εργαζόμενους σε αυτό.

Από τον Μάιο, όμως, του 2019 μέχρι τις 30-6-2022 το πρόγραμμα αυτό διαδέχθηκε το «PHILOS IΙ», το οποίο υπονομεύτηκε συστηματικά από την Κυβέρνησή σας, όπως λέει και η επικαιροποιημένη έκθεση του Asylum Information Database (AIDA). Αντί -λέει- να ενισχύσετε τις δομές -και μιλάει ότι δεν υπήρχε μόνιμη παρουσία γιατρού σε συγκεκριμένες δομές- και να καλύψετε ιατροφαρμακευτικά και ψυχοκοινωνικά για τους αιτούντες άσυλο, ο Κυριάκος Μητσοτάκης τι έκανε; Πήρε από το αρμόδιο Υπουργείο Υγείας την αρμοδιότητα της πρωτοβάθμιας φροντίδας υγείας και τους εργαζόμενους μαζί και τους πήγε στο Μεταναστευτικής. Πρέπει να πω, κύριε Γεωργιάδη, ότι αυτό είναι διεθνής παγκόσμια πρωτοτυπία. Σε όλον τον κόσμο η υγειονομική κάλυψη προσφύγων και μεταναστών είναι υπόθεση του Παγκόσμιου Οργανισμού Υγείας και όχι του Διεθνούς Οργανισμού Μετανάστευσης.

Και τι κάνετε τώρα; Το Υπουργείο Υγείας, λοιπόν, αποποιείται την ευθύνη της υγειονομικής τους κάλυψης. Σωστά; Με το νέο πρόγραμμα 20 εκατομμύριων παίζεται το εξής γαϊτανάκι. Το Υπουργείο Μεταναστευτικής Πολιτικής δίνει τα 20 εκατομμύρια στον ΔΟΜ. Ο ΔΟΜ δίνει κομμάτι των χρημάτων αυτών στον Ιατρικό Σύλλογο Αθηνών. Είναι ιδιωτική δομή. Με τη σειρά του αυτό δίνει την υλοποίηση στις θυγατρικές του Ομίλου Αθηνών. Τώρα βγάλατε και όλες τις ειδικότητες που υπήρχαν στο «PHILOS», δηλαδή διασώστες, διερμηνείς κ.τ.λ.. Πώς θέλετε να επικοινωνήσουν με τους γιατρούς όλοι αυτοί; Θα το λύσετε.

Το τρίτο. Σύμφωνα με τα επίσημα στοιχεία του Υπουργείου Μεταναστευτικής Πολιτικής στις 9-8-2024 είναι χαρακτηριστικό ότι εργάζονται πολύ λίγοι γιατροί.

Θα σας πω τα νούμερα, θα τα καταθέσω κιόλας -για να μην τρώω την ώρα μου- στα Πρακτικά.

Τώρα σύμφωνα με τις καταγγελίες του σωματείου εργαζομένων στον ΕΟΔΥ, το «ΙΠΠΟΚΡΑΤΗΣ ΙΙ» -γιατί αυτά τα δύο προγράμματα «PHILOS» αντικαταστάθηκαν από το «ΙΠΠΟΚΡΑΤΗΣ Ι» και «ΙΠΠΟΚΡΑΤΗΣ ΙΙ»-, από την 1η Ιουλίου 2024 έως τις 9 Σεπτεμβρίου 2027 δεν υπάρχει προσωπικό για την επιδημιολογική επιτήρηση προς διαμένοντες σε καμμία δομή πανελλαδικά. Αντίστοιχα και στην πρόσκληση του ΕΟΔΥ στις 28-8-2024 προβλέπονται ελάχιστες θέσεις, μόνο οκτώ, για υγειονομικό προσωπικό. Η σχέση εργασίας είναι με μπλοκάκι και η διαδικασία πρόσληψης γίνεται με συνέντευξη.

Άρα σας ερωτώ: Έχετε ή δεν έχετε ως Υπουργείο Υγείας την ευθύνη για την παροχή φαρμακευτικής κάλυψης των ωφελούμενων του προγράμματος «ΙΠΠΟΚΡΑΤΗΣ Ι»; Έχετε ή δεν έχετε ως Υπουργείο Υγείας την ευθύνη αν υπάρξει διασπορά μολυσματικών νοσημάτων είτε στις δομές είτε στην κοινότητα λόγω μη ολοκληρωμένης θεραπείας; Εσείς έχετε ή δεν έχετε την ευθύνη για τις ελλείψεις σε απαραίτητο υγειονομικό υλικό στις προσφυγικές δομές που είναι απαραίτητες για την προάσπιση της υγείας;

Ποιος έχει την ευθύνη τελικά αν οι δομές δεν καλυφθούν 100% από τους γιατρούς και τι θα πράξετε για τους εργαζόμενους του «PHILOS» που δεν έχουν απορροφηθεί στο πρόγραμμα «ΙΠΠΟΚΡΑΤΗΣ ΙΙ», ενώ τους το είχατε υποσχεθεί και συγχρόνως έχουν μια τεράστια εμπειρία;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

**ΘΕΑΝΩ ΦΩΤΙΟΥ:** Κι εγώ ευχαριστώ, όσο μπόρεσα ως προς τον χρόνο.

**ΠΡΟΕΔΡΕΥΩΝ (Βασίλειος Βιλιάρδος):** Γνωρίζετε καλά ότι δύο ερωτήσεις επιτρέπονται και όχι όσες είπατε γιατί δεν υπάρχει χρόνος. Δύο ερωτήσεις έχετε. Σύμφωνα με τον Κανονισμό, είναι δύο ερωτήσεις.

**ΘΕΑΝΩ ΦΩΤΙΟΥ:** Ήταν, όπως ξέρετε, ερώτηση. Είχε επτά ερωτήματα. Τα έκανα σε δύο μεγάλες ενότητες. Τι να κάνω, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Τίποτα, απλά να τηρείτε τον Κανονισμό.

**ΘΕΑΝΩ ΦΩΤΙΟΥ:** Θα καταλάβει ο Υπουργός ποιο είναι το πρόβλημα; Γιατί θα μου πει πάλι τι έγινε επί ΣΥΡΙΖΑ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία Φωτίου, πρώτα απ’ όλα, όσον αφορά τα μεταναστευτικά ζητήματα και το τι έγινε στον ΣΥΡΙΖΑ, δεν θα τα πω εγώ. Έχει αποφανθεί ο ελληνικός λαός.

Όσον αφορά τα ερωτήματά σας τώρα, κατ’ αρχάς, ρωτάτε λάθος Υπουργείο. Το πρόγραμμα «ΙΠΠΟΚΡΑΤΗΣ» είναι πρόγραμμα του Υπουργείου Μεταναστευτικής Πολιτικής. Άρα η ερώτησή σας έπρεπε να είναι στο Υπουργείο Μεταναστευτικής Πολιτικής.

Στο κομμάτι ειδικότερα που αφορά το θέμα των επιδημιών, στο μέτρο που μία επιδημία που θα ξεκινούσε σε μία δομή μεταναστών θα μπορούσε να προκαλέσει γενικότερη επιδημία στη χώρα, πράγματι, ο ΕΟΔΥ ως αποκλειστικός ανάδοχος έχει πάρει το κομμάτι που αφορά την επιδημιολογική επιτήρηση, την εμβολιαστική επιτήρηση των δομών και παρακολουθεί ο ΕΟΔΥ αποκλειστικά αυτό το ζήτημα και πράγματι επιτελεί με πολύ μεγάλη υπευθυνότητα και με πολύ μεγάλη επιμέλεια. Αυτό είναι το κομμάτι που αφορά στο Υπουργείο Υγείας.

Το υπόλοιπο κομμάτι και οι εργαζόμενοι του «PHILOS», πρόγραμμα του Υπουργείου Μεταναστευτικής Πολιτικής, και το κομμάτι του «ΙΠΠΟΚΡΑΤΗΣ» το διάδοχο πρόγραμμα, πρόγραμμα του Υπουργείου Μεταναστευτικής Πολιτικής, αφορά στον τρόπο που το Υπουργείο Μεταναστευτικής Πολιτικής έχει σχεδιάσει και έχει οργανώσει την παροχή ιατροφαρμακευτικής περίθαλψης, μεταξύ πολλών άλλων, στους λαθρομετανάστες και στους πρόσφυγες που βρίσκονται στα διάφορα κέντρα και που έχουν έρθει στην Ελλάδα οι περισσότεροι παράνομα.

Οφείλω όμως εδώ να κάνω ένα γενικότερο σχόλιο. Μας κατηγορείτε γιατί δεν έχει την ευθύνη το Υπουργείο Υγείας και μάλιστα κάνετε διάκριση του Παγκόσμιου Οργανισμού Υγείας με τον ΔΟΜ. Μάλιστα.

Ο Παγκόσμιος Οργανισμός Υγείας μάς δίνει λεφτά για να μπορούμε να καλύπτουμε τις ανάγκες των λαθρομεταναστών; Όχι! Άρα λοιπόν τι λέτε για να καταλάβουμε; Λέτε ότι πρέπει το Υπουργείο Υγείας της Ελλάδος από τους ήδη πιεσμένους του προϋπολογισμούς για την παροχή υπηρεσιών υγείας στους Έλληνες πολίτες -που σε προηγούμενη ερώτησή σας μας λέτε ότι είναι και υποβαθμισμένες γιατί δεν φτάνουν τα λεφτά-, από αυτά τα λεφτά να αφαιρέσουμε επιπλέον λεφτά, για να καλύψουμε εξ ολοκλήρου εμείς ως ελληνικό κράτος τα έξοδα αυτών που έρχονται στην Ελλάδα παράνομα! Δηλαδή άμα έρθουν δέκα εκατομμύρια, τι θα κάνουμε; Θα πρέπει να καλύψουμε και τα δέκα εκατομμύρια; Αν έρθουν πενήντα εκατομμύρια, και τα πενήντα εκατομμύρια;

Είμαστε ενώπιον, όπως ξέρετε, κύριε Πρόεδρε, μιας μεγάλης μεταναστευτικής κρίσης. Η Γερμανία έκλεισε τα σύνορά της. Σε λίγο, απ’ ό,τι φαίνεται, θα κλείσουν τα σύνορά τους όλες οι ευρωπαϊκές χώρες.

Ποια είναι η πρόταση της Νέας Αριστεράς; Να πληρώνει η Ελλάδα τα έξοδα όλων όσων έρχονται, χωρίς να τη νοιάζει από πού θα βρει τα λεφτά; Θέλετε να βγάλουμε και τους Έλληνες από τα σπίτια τους να βάλουμε μετανάστες μέσα να είστε ευχαριστημένοι; Θέλετε;

Ακούστε, λοιπόν, για να μιλάμε σοβαρά. Ο λόγος, κύριε Πρόεδρε, που η ευθύνη είναι στον ΔΟΜ είναι γιατί πρέπει να πληρώνονται από διεθνή χρήματα όλα αυτά τα έξοδα. Δεν μπορεί, κυρία Φωτίου, τα έξοδα του κάθε λαθρομετανάστη που έρχεται στην Ελλάδα να τα πληρώνει ο Έλληνας φορολογούμενος! Ούτε υποχρεωμένος είναι ούτε έχει τόσα λεφτά να δώσει!

Πρέπει η διεθνής κοινότητα να επωμιστεί αυτό το κόστος, γιατί αυτό το διεθνές πρόβλημα. Γι’ αυτό είναι στο Υπουργείο Μεταναστευτικής Πολιτικής, γι’ αυτό είναι στον ΔΟΜ, για να μπορεί να γίνεται χρήση χρημάτων από το εξωτερικό. Γιατί δεν είναι υποχρέωση του Έλληνα φορολογούμενου να καλύψει όλα αυτά τα χρήματα! Ούτε είναι υποχρεωμένος ο Έλληνας να μην έχει κρεβάτι στο νοσοκομείο επειδή σε εσάς αρέσει να είναι ανοικτά τα σύνορα.

Άρα λοιπόν, για να το τελειώσουμε, όσο κι αν η Αριστερά φωνάζει στη Βουλή «πρώτα οι μετανάστες και μετά οι Έλληνες», εμείς θα πούμε: Θα πληρώνει το κόστος της μεταναστευτικής κρίσης η διεθνής κοινότητα και όχι ο Έλληνας φορολογούμενος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Φωτίου, έχετε τον λόγο για τρία λεπτά. Παρακαλώ μόνο, αυτή τη φορά, τηρήστε τον χρόνο.

**ΘΕΑΝΩ ΦΩΤΙΟΥ:** Τι να κάνω τώρα; Όταν ο Υπουργός ρίχνει την μπάλα αλλού και όταν ο Υπουργός βγάζει έναν λόγο αντιανθρωπιστικό αυτή τη στιγμή, τι να κάνω; Μιλάει για ανθρώπους και εμείς μιλάμε για τη δημόσια υγεία.

Ξέρετε, υπάρχει μεγάλη διαφορά. Βγάλατε έναν λόγο, όταν ξέρετε ότι και τότε και τώρα τα χρήματα τα παίρνετε από το ΕΣΠΑ. Από το ΕΣΠΑ! Με ακούτε καθόλου, Υπουργέ, αντί να μιλάτε με τον κ. Παναγιωτόπουλο; Με ακούτε; Από το ΕΣΠΑ τα παίρνετε τα χρήματα! Από πού τα παίρνετε; Δεν είναι αυτά λεφτά του ελληνικού λαού; Ό,τι και να γίνεται, είναι λεφτά του ελληνικού λαού! Μην πουλάτε στα ακροδεξιά σας ακροατήρια ότι εσείς δεν θέλετε να ξοδέψετε ούτε ένα ευρώ από τους Έλληνες για τους λαθρομετανάστες!

Σας ρωτάω τι θα γίνει εάν υπάρξει ένα μεγάλο πρόβλημα και αφήστε αυτές τις ιστορίες, διότι αυτοί δεν έχουν καλή υγειονομική κάλυψη με αυτά που κάνατε στο Υπουργείο Μετανάστευσης. Και αν ήταν για να ρωτήσω στο Υπουργείο Μετανάστευσης, ήξερα. Τις δικές σας ευθύνες εγώ λέω, ως Υπουργείο Υγείας!

Και όλα αυτά που είπατε είναι τρομακτικά, πραγματικά τρομακτικά, απλά για να εξασφαλίσετε ψηφαλάκια από την ακροδεξιά που σας τα παίρνει αυτή την εποχή. Σας λέω όμως, για να πάμε και στα πιο συμβατικά θέματα -γιατί φαίνεται πραγματικά δεν θα συνεννοηθούμε- ότι σας καθιστώ υπεύθυνο για ό,τι θα συμβεί στην Ελλάδα εξαιτίας της ανεύθυνης στάσης του Υπουργείου Υγείας.

Αναφερόμενη τώρα στους εργαζόμενους, σύμφωνα με καταγγελίες του σωματείου εργαζομένων στον ΕΟΔΥ, από την 1η Ιουλίου του 2024 έως τις 9 Σεπτεμβρίου του 2027 δεν υπάρχει προσωπικό για την επιδημιολογική επιτήρηση προς τους διαμένοντες σε καμμία δομή πανελλαδικά! Ψέματα; Ψέματα.

Σας λέω λοιπόν, παρακάτω, ότι πριν λίγες μέρες -πάλι σύμφωνα με το σωματείο εργαζομένων του ΕΟΔΥ- δεν υπήρχε ούτε ένας γιατρός -για εσάς τα λέω!- στην πλειοψηφία των απομακρυσμένων δομών πανελλαδικά, ενώ σήμερα έχει στελεχωθεί μόλις το 1/3 των ήδη ελάχιστων θέσεων εργασίας που προβλέπει το πρόγραμμα. Πήρατε εργαζόμενους με μηδενική εμπειρία στο πεδίο, ενώ πάνω από το 50% του προσωπικού «PHILOS» δεν έχει προσληφθεί στο πρόγραμμα «ΙΠΠΟΚΡΑΤΗΣ I». Επιπλέον, ο μισθός τους μειώθηκε. Αυτοί είναι Έλληνες, κύριε Υπουργέ. Από 2.200 τούς μειώθηκε στα 1.714, μεικτά και τα δύο. Αυτό είχε ως αποτέλεσμα να βγει εκ νέου προκήρυξη για τις θέσεις. Δηλαδή αυτό που πάθατε στο ΕΣΥ, που δεν έρχεται κανείς, το πάθατε κι εδώ. Για το «ΙΠΠΟΚΡΑΤΗΣ ΙΙ » η πρόσκληση του ΕΟΔΥ αφορά μόλις οκτώ θέσεις για το υγειονομικό προσωπικό στα κέντρα υποδοχής και αυτή έγινε στις 20 Αυγούστου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Άρα -αυτά και τελειώνω, κύριε Πρόεδρε- τους υποσχεθήκατε ότι θα απορροφηθούν όλοι από τον ΔΟΜ. Καταθέτω στα Πρακτικά την απάντηση στις 9 Αυγούστου του Υπουργού Μεταναστευτικής Πολιτικής και Ασύλου σε κοινοβουλευτικό έλεγχο.

Η διοίκηση του Υπουργείου, παράλληλα, εξέδωσε απόφαση για την πρόσληψη μόνο διακοσίων πενήντα εργαζομένων από το «PHILOS», στο «ΙΠΠΟΚΡΑΤΗΣ ΙΙ». Θα σας καταθέσω και αυτά τα Πρακτικά.

Έκοψε τον μισθό ο εργοδότης κατά 500 ευρώ. Και τέλος, όπως καταγγέλλει το σωματείο, από τις ειδικότητες του «PHILOS II», μόνο οι μισές απορροφήθηκαν στον ΔΟΜ, στις δομές υποδοχής και φιλοξενίας και οι οποίοι γιατροί συμπληρώνουν πολλά κενά. Τον Αύγουστο, μάλιστα, οι γιατροί που υπηρετούσαν πανελλαδικά στο πρόγραμμα ήταν μετρημένοι στα δάκτυλα του ενός χεριού με την πλειοψηφία των δομών υποδοχής νησιών Αιγαίου να μην έχουν ούτε έναν! Γιατροί είναι αυτοί. Όλους τους γιατρούς ξέρει και τους προσλαμβάνει το Υπουργείο Μετανάστευσης και εσείς δεν έχετε καμμία ευθύνη.

Γι’ αυτό σας ρωτώ, τι θα κάνετε, κύριε Υπουργέ, στον τομέα της ευθύνης σας. Και εν πάση περιπτώσει, εάν δεν ήταν ερώτηση για να απαντήσετε εσείς, θα μπορούσατε να μου πείτε εξαρχής, κυρία μου, κάντε την ερώτηση στο Υπουργείο Μετανάστευσης. Δεν το κάνατε. Θέλατε να κάνετε και εδώ ένα σόου, αυτό το ακροδεξιό σόου που κάνατε. Μπράβο σας! Πείτε μου, τουλάχιστον, για τους εργαζόμενους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτή η καραμέλα περί ακροδεξιάς, όσον αφορά τα ζητήματα των ανησυχιών των Ευρωπαίων πολιτών για τη μεταναστευτική εισβολή, αρχίζει να γίνεται ντεμοντέ. Σε όλη την Ευρωπαϊκή Ένωση, από την Ομοσπονδιακή Δημοκρατία της Γερμανίας η σοσιαλδημοκρατική κυβέρνηση του κ. Σολτς με τους Πρασίνους αποφάσισε να κλείσει τα σύνορά της. Ακροδεξιός είναι ο κ. Σολτς, κυρία Φωτίου; Ακροδεξιός είναι; Σταματήστε, επιτέλους, να χλευάζετε τις ανησυχίες των συμπολιτών σας.

Και όταν αναφέρεστε σε εφιαλτικά πράγματα που είπα εγώ, να σας πω εγώ έναν εφιάλτη. Να έχουν κλείσει όλες οι άλλες ευρωπαϊκές χώρες τα σύνορά τους και να έρθουν στην Ελλάδα εκατοντάδες χιλιάδες άνθρωποι, όπως έκαναν το 2015. Αυτός είναι πραγματικός εφιάλτης για τον ελληνικό λαό.

**ΘΕΑΝΩ ΦΩΤΙΟΥ:** Να διαπραγματευόσαστε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Φωτίου, σας παρακαλώ, μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, αφήστε τις υποτιθέμενες ευαισθησίες της Αριστεράς.

Πάμε τώρα στο προκείμενο. Πρώτα απ’ όλα, σας είπα -και το λέω για να μη δημιουργείται ανησυχία- ο ΕΟΔΥ παρακολουθεί απολύτως επισταμένως και με πλήρη υπευθυνότητα και την εμβολιαστική κάλυψη των ανθρώπων στα κέντρα και την όποια μεταδοτική ασθένεια τυχόν συμβαίνει σε κάποιο από αυτά. Και ασφαλώς μας ενδιαφέρει να μην ξεκινήσει κάποια επιδημία που θα έφτανε στη χώρα και στον ελληνικό λαό μέσω αυτής της κατάστασης της λαθρομετανάστευσης. Και αυτή είναι μία ευθύνη μας που την αναλαμβάνουμε και την επιτελούμε.

Όσον αφορά, όμως, τις καταγγελίες του Σωματείου Εργαζομένων του ΚΕΕΛΠΝΟ, κύριε Πρόεδρε, ο ελληνικός λαός έχει μια ωραία παροιμία: «Ο θεός αγαπάει τον κλέφτη, αλλά αγαπάει και τον νοικοκύρη.». Τρεις φορές αναφερθήκατε στο Σωματείο Εργαζομένων του ΚΕΕΛΠΝΟ και στη σημασία που πρέπει να δώσουμε στις καταγγελίες του. Άρα θεωρείτε προφανώς το Σωματείο Εργαζομένων του ΚΕΕΛΠΝΟ ένα σοβαρό Σωματείο, κάτι που έχει αξία.

Όταν, όμως, ήσασταν Υφυπουργός Εργασίας -και, μάλιστα, είχατε ορκιστεί να προστατεύετε και τα δικαιώματα των εργαζομένων ως Υφυπουργός Εργασίας- και ο κ. Παύλος Πολάκης απέλυσε τον τότε Πρόεδρο των Εργαζομένων του Σωματείου του ΚΕΕΛΠΝΟ, τον κ. Πουλή, αντέδρασε η κ. Φωτίου; Όχι.

Άρα τότε το Σωματείο Εργαζομένων του ΚΕΕΛΠΝΟ δεν ήταν σοβαρό πράγμα για να λαμβάνουμε υπ’ όψιν μας καταγγελίες του. Τότε το Σωματείο Εργαζομένων του ΚΕΕΛΠΝΟ ήταν κακό πράγμα. Και αφού απολύσατε τον κ. Πουλή, που κέρδιζε πάντα εκεί τις εκλογές και διορίσατε μία πρόεδρο που είναι μέλος του ΣΥΡΙΖΑ, τώρα βεβαίως σας είναι σοβαρό το Σωματείο του ΚΕΕΛΠΝΟ. Τώρα σας ενδιαφέρει, αφού απολύσατε τους νεοδημοκράτες και με τις ψευδείς κατηγορίες πάνε στο δικαστήριο. Άρα, λοιπόν, μη μου αναφέρετε και μου κουνάτε το δάχτυλο για σωματεία εργαζομένων. Κανένα σωματείο δεν σας ενδιαφέρει, γιατί, εάν σας ενδιέφερε, θα είχατε αντιδράσει τότε που είχατε εξουσία για να προστατεύσετε τα δικαιώματα του Σωματείου Εργαζομένων του ΚΕΕΛΠΝΟ και των εργαζομένων που παρανόμως απολύθηκαν.

Όσο αφορά το συγκεκριμένο, το πρόγραμμα «PHILOS», κύριε Πρόεδρε, δεν ήταν πρόγραμμα του Υπουργείου Υγείας, ήταν πρόγραμμα του Υπουργείου Μεταναστευτικής Πολιτικής. Το πρόγραμμα «ΙΠΠΟΚΡΑΤΗΣ» δεν είναι πρόγραμμα του Υπουργείου Υγείας, είναι πρόγραμμα του Υπουργείου Μεταναστευτικής Πολιτικής. Η δέσμευση που διαβάσατε πριν από λίγο δεν έγινε από το Υπουργείο Υγείας, αλλά έγινε από το Υπουργείο Μεταναστευτικής Πολιτικής, άρα θα σας το ξαναπώ σε λάθος Υπουργείο έχετε κάνει την ερώτηση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό

Πριν συνεχίσουμε, θα ήθελα να κάνω μία ανακοίνωση στο Σώμα.

Δεν θα συζητηθούν κατόπιν συνεννόησης:

Η τρίτη με αριθμό 1418/23-9-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού,με θέμα: «Άμεση ολοκλήρωση του έργου αντικατάστασης ταρτάν του Δημοτικού Αθλητικού Κέντρου (ΔΑΚ) Γάλλου Ρεθύμνου».

Επίσης, η πρώτη με αριθμό 1419/23-9-2024 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Παιδείας, Θρησκευμάτων καιΑθλητισμού,με θέμα: «Για την τραγική κατάσταση των αθλητικών εγκαταστάσεων στα Ιωάννινα».

Δεν θα συζητηθούν λόγω κωλύματος των Βουλευτών:

Η δεύτερη με αριθμό 1414/23-9-2024 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτσηπρος τον Υπουργό Υποδομών και Μεταφορών,με θέμα: «Συνεχίζεται από την Κυβέρνηση ο εμπαιγμός για τον οδικό άξονα Πύργος «Καλό Νερό» Τσακώνα, σε βάρος της οδικής ασφάλειας και της ανάπτυξης της περιοχής».

Επίσης, η τρίτη με αριθμό 1420/23-9-2024 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούληπρος τον Υπουργό Υγείας,με θέμα: «Να μην απολυθούν οι εργαζόμενοι με συμβάσεις ορισμένου χρόνου στις υπηρεσίες καθαριότητας, φύλαξης και σίτισης των δημοσίων μονάδων υγείας και με νομοθετική ρύθμιση να μετατραπούν οι συμβάσεις τους σε αορίστου χρόνου με πλήρη εργασιακά και μισθολογικά δικαιώματα».

Θα συνεχίσουμε με την πέμπτη με αριθμό 1412/23-9-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Μετανάστευσης και Ασύλου, με θέμα: «Ανησυχία για πιθανές επιπτώσεις στη χώρα μας από τη νέα κρίση στο μεταναστευτικό».

Θα απαντήσει ο Υπουργός Μετανάστευσης και Ασύλου κ. Νικόλαος Παναγιωτόπουλος.

Ορίστε, κύριε συνάδελφε, έχετε τον λόγο για δύο λεπτά για την πρωτολογία σας.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, το δημογραφικό και το μεταναστευτικό αποτελούν δύο από τα βασικότερα προβλήματα που αντιμετωπίζει σήμερα η πατρίδα μας. Παρ’ όλα αυτά όλες οι κυβερνήσεις συνεχίζουν μέχρι και σήμερα να ακολουθούν κοντόφθαλμες πολιτικές με ανύπαρκτη στρατηγική και δυστυχώς κινδυνεύουμε να καταντήσουμε κράτος χωρίς λαό.

Στο κατάντημα αυτό μας οδήγησαν οι δήθεν προοδευτικές αντιλήψεις κάποιων που εμφορούνται εδώ και χρόνια από την πεποίθηση ότι το δημογραφικό θα λυθεί με τους μετανάστες. Έγινε η χώρα μας ξέφραγο αμπέλι και δεν φροντίσαμε να περιφρουρήσουμε αυστηρώς τα χερσαία και θαλάσσια σύνορά μας. Αντίθετα, οι εξ Ανατολών γείτονες κάνουν λόγο για «γαλάζια πατρίδα», της οποίας τα δικαιώματα θα υπερασπιστούν. Αυτοί άλλωστε προέτρεψαν και ποικιλοτρόπως διευκόλυναν την είσοδο στη χώρα μας μεγάλου όγκου λαθροεισβολέων εποίκων.

Και τώρα ήρθε, δυστυχώς, η ώρα να δρέψουμε τους καρπούς αυτής της πολιτικής. Ήδη τα επίσημα στοιχεία του Υπουργείου σας δείχνουν διπλασιασμό των καταγεγραμμένων εισερχόμενων παράνομων μεταναστών σε σχέση με πέρσι. Και το χειρότερο, τα στατιστικά που έχουν αναρτηθεί δείχνουν ότι ενώ ο μέσος όρος της Ευρώπης έχει να κάνει με 46% χορηγήσεις ασύλου σε όσους αιτούνται άσυλο, εμείς έχουμε φτάσει στο τραγικό ποσοστό του 68%, δηλαδή δύο στους τρεις.

Απογοήτευση υπάρχει, βεβαίως, και για τη στάση των Ευρωπαίων εταίρων μας στο μεταναστευτικό. Ακόμα δεν πρόλαβε να στεγνώσει το μελάνι από τις υπογραφές στο νέο σύμφωνο για τη μετανάστευση και το άσυλο και αυτό φαίνεται να καταργείται στην πράξη. Η Γερμανία, ήδη, αυστηροποίησε τους ελέγχους στα χερσαία σύνορά της. Η Ολλανδία ζητά εξαίρεση από τις διαδικασίες ασύλου. Είναι δικής μας πρωτίστως ευθύνη να φροντίσουμε τα του οίκου μας.

Κύριε Υπουργέ, επειδή ο ίδιος παραδεχθήκατε πρόσφατα ότι υπάρχει έντονος φόβος κινδύνου εγκλωβισμού των μεταναστών στις χώρες υποδοχής και υπογραμμίσατε την ανάγκη για αυστηρή φύλαξη των ευρωπαϊκών συνόρων και επειδή θεωρούμε επίσης πολύ κρίσιμο το υπό κατάρτιση εθνικό σχέδιο εφαρμογής, το οποίο πρέπει να έχει εγκριθεί ως το τέλος του τρέχοντος έτους, ερωτάσθε:

Σε ποια αναγκαία μέτρα και πρόνοιες προτίθεστε να προβείτε άμεσα και εν όψει της διαμόρφωσης του εθνικού σχεδίου εφαρμογής του νέου συμφώνου για την μετανάστευση και το άσυλο, ώστε να αντιμετωπιστούν οι πιθανές επιπτώσεις των κρατών-μελών πρώτης υποδοχής, όπως η Ελλάδα μετά την αιφνιδιαστική και μονόπλευρη απόφαση της Γερμανίας για αυστηροποίηση των κανόνων για το μεταναστευτικό και η δραματική αύξηση που παρουσιάζουν οι μεταναστευτικές ροές το 2024 από τον Έβρο και τα νησιά μας μέχρι την Κρήτη;

Και, δεύτερον, ποια είναι τα συμπεράσματα από την πρόσφατη επαφή σας με την ηγεσία του Γερμανικού Υπουργείου Εσωτερικών και Μετανάστευσης, σχετικά με τις πιθανές συνέπειες για την Ελλάδα μετά την απόφαση της Γερμανίας για επιβολή ελέγχου στα σύνορά της.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Κύριε συνάδελφε, όντως οι αυξημένες ροές στο μεταναστευτικό είναι ένα θέμα που ασφαλώς προκαλεί ανησυχία στον ελληνικό λαό. Είναι εύλογο αυτό. Από ό,τι βλέπω, στα κόμματα της Αντιπολίτευσης προκαλεί μόνο διάθεση για πολιτική σπέκουλα και πάρα πολλές υπερβολές.

Και εξηγούμαι: Από τη διατύπωση της ερώτησής σας το παίρνω: «Μεταναστευτική στρατηγική, ανύπαρκτη». Η Ελλάδα έχει οικοδομήσει ένα σύστημα υποδοχής, καταγραφής, ταυτοποίησης των προσφύγων και των εισερχομένων παράτυπων-παράνομων μεταναστών, προκειμένου να ικανοποιήσει πάνω από όλα τη δική τους επιδίωξη να μετακινηθούν σε χώρες της Βόρειας Ευρώπης.

Η Ελλάδα ήταν τράνζιτ-χώρα, τόσα πολλά χρόνια. Όταν άρχισε να επιταχύνει αυτές τις διαδικασίες, απονομής ασύλου, δηλαδή, τότε μπόρεσαν με ταχύτερους ρυθμούς να φύγουν αυτοί που μπήκαν στη χώρα, ώστε να καταλήξουν στην Γερμανία. Είναι άλλο αν η Γερμανία αντιδρά τώρα δεδομένων κάποιων κοινωνικών και πολιτικών προβλημάτων που έχει προκαλέσει αυτή η πολιτική των ανοιχτών συνόρων της Γερμανίας, όμως.

Άρα η στρατηγική της Ελλάδας θεωρώ ότι μέχρι τώρα κινούνταν σε σωστά επίπεδα. Να σας και κάτι άλλο; Καμμία στρατηγική δεν έχει κανένα αποτέλεσμα, αν αύριο σημειωθεί μια μεγάλη ανάφλεξη στο Λίβανο με χερσαία εισβολή των Ισραηλινών στρατευμάτων, η οποία θα δημιουργήσει κύματα εκατομμυρίων προσφύγων. Αναπόφευκτα κάποιοι από αυτούς θα επιχειρήσουν να εισέλθουν στην Ευρώπη και από τη χώρα μας. Εκεί, λοιπόν, όλες οι στρατηγικές πάνε «στράφι» και σε κατάσταση αντιμετώπισης κρίσης, για την οποία προετοιμαζόμαστε όσο μπορούμε. Αυτό, όμως, δεν είναι μόνο θέμα της Ελλάδας, είναι και όλης της Ευρώπης -για να μην πω όλου του δυτικού κόσμου- να αντιμετωπίσει κύματα προσφύγων από περιοχές όπου ξεσπάνε εμπόλεμες συγκρούσεις.

Αυτό το «περί εποίκων» δεν το κατάλαβα. Δεν εποικίζεται η Ελλάδα όταν εισέρχονται παράνομοι μετανάστες και πρόσφυγες -παρανόμως- οι οποίοι, ως απώτερο σκοπό έχουν να φύγουν από τη χώρα, αφού μπουν σε ευρωπαϊκό έδαφος και να καταλήξουν κάπου στη Βόρεια Ευρώπη. Αυτό δεν είναι εποικισμός, για να είμαστε ακριβοδίκαιοι στις διατυπώσεις μας.

Τέλος, παράπονα για τους Ευρωπαίους εταίρους. Οι Ευρωπαίοι εταίροι, κύριε συνάδελφε, διέθεσαν για την περίοδο 2015-2021, όταν και ανέκυψε σε όλη του τη σφοδρότητα το πρόβλημα, το ποσό των 3,4 δισεκατομμυρίων ευρώ, στην Ελλάδα και σε άλλες χώρες. Διέθεσαν χρήματα, ιδίως, σε χώρες στα εξωτερικά σύνορα της Ευρωπαϊκής Ένωσης, για να αντιμετωπιστεί το πρόβλημα, να οικοδομήσει αυτό το σύστημα καταγραφής, ταυτοποίησης, παροχής ασύλου, να οικοδομήσει το σύστημα των δομών, να τις εξοπλίσει, να είναι σε θέση, δηλαδή, να προσφέρει στους ερχόμενους το μίνιμουμ μιας αξιοπρεπούς διαβίωσης. Δεν ήταν εύκολο, αλλά συνέβη. Και για την τρέχουσα περίοδο 2021-2027, διατέθηκε το ποσό των 1,6 δισεκατομμυρίων. Αν αλλάξουν τα δεδομένα, αν έχουμε σφοδρές κρίσεις, βεβαίως και θα πάμε και θα ζητήσουμε πρόσθετη χρηματοδότηση, δεδομένου ότι άλλαξαν τα δεδομένα. Αλλά η Ευρώπη συμπαρίσταται.

Και το Ευρωπαϊκό Σύμφωνο Μετανάστευσης και Ασύλου το οποίο έχει γίνει, έχει εγκριθεί και αναμένεται να μπει στη φάση εφαρμογής από το νέο έτος ή το μεθεπόμενο έτος, αν έχουμε διαφωνίες ανάμεσα στα κράτη-μέλη -δεν έχουν όλοι όλα τα κράτη-μέλη τις ίδιες ευαισθησίες και την ίδια στάση στην αντιμετώπιση αυτού του ζητήματος- προβλέπει πράγματα στα οποία θα αναφερθώ στη δευτερολογία μου, για την καλύτερη λειτουργία του συστήματος, καθώς και για τη φύλαξη των συνόρων.

Εκτιμώ ότι το ζήτημα της φύλαξης των ευρωπαϊκών συνόρων θα είναι ένα από τα κύρια ζητήματα στο πλαίσιο της νέας Προεδρίας της Ευρωπαϊκής Ένωσης από τους Πολωνούς, που έχουν ειδικό ενδιαφέρον για αυτό το ζήτημα. Επί του παρόντος δεν γίνονται πολλά στην Ουγγρική Προεδρία, αλλά από 1-1-2025 επιφυλασσόμεθα.

Και κάτι τελευταίο -με την ανοχή σας, κύριε Πρόεδρε, γιατί τα θέματα αυτά, όπως καταλαβαίνετε, είναι πολύ δύσκολο να απαντηθούν στον περιορισμένο χρόνο που προβλέπει η συζήτηση για τις επίκαιρες- για τη Γερμανία. Βρέθηκα πριν από δέκα μέρες στο Βερολίνο στο πλαίσιο της διαδικασίας Berlin Process, η οποία ασχολήθηκε με το θέμα της ασφάλειας και των συνεπειών της μεταναστευτικού στα δυτικά Βαλκάνια. Αυτή ήταν η θεματολογία. Είχα την ευκαιρία να συναντηθώ με Ευρωπαίους, αλλά κυρίως με Γερμανούς αξιωματούχους και τον ομόλογό μου.

Αυτό που έχω να πω ευθαρσώς για να διασκεδάσω πάλι και την ανησυχία και τη σπέκουλα, όμως, που όπως είπα δημιουργείται, είναι το εξής: Η Γερμανία δεν έχει κλείσει ακριβώς τα σύνορά της. Εφαρμόζει εκτεταμένους ελέγχους κατά μήκος των συνόρων της. Εφάρμοζε εκτεταμένους ελέγχους και στο παρελθόν στα σύνορα κάποιων χωρών με τις οποίες συνόρευε, με την Τσεχία και τη Σλοβακία. Τώρα τους επεκτείνει και σε άλλες χώρες με τις οποίες συνορεύει, όπως Γαλλία, Ολλανδία, Λουξεμβούργο.

Άρα δεν είναι η πρώτη φορά που η Γερμανία επιβάλλει τέτοιους ελέγχους. Και στο ποδοσφαιρικό πρωτάθλημα του EURO το καλοκαίρι τους επέβαλε για λόγους ασφαλείας ασφαλώς, αλλά αυτό δεν σημαίνει επ’ ουδενί κλείσιμο συνόρων. Η Ελλάδα δεν επηρεάζεται από την εντατικοποίηση των ελέγχων στα σύνορα της Γερμανίας. Δεν έχει κλείσει τα σύνορά της, όπως είπα, ούτε πρόκειται να το κάνει.

Και όσον αφορά τα σενάρια που έχουν δημιουργηθεί από τον Τύπο και κυκλοφορούν ευρέως και προξενούν και την ανησυχία, βέβαια, στο Εκλογικό Σώμα, στην ελληνική κοινωνία, για χιλιάδες επιστροφές δικαιούχων και αιτούντων άσυλο που βάσει κανονισμών Δουβλίνο ΙΙ και οδηγιών Σένγκεν θα πρέπει να επιστρέψουν στη χώρα, δεν υπάρχει ζήτημα μαζικών επιστροφών. Το ζήτημα των επιστροφών που προβλεπόταν στην ευρωπαϊκή νομοθεσία, όπως έχω αναλύσει εκτενώς αυτές τις μέρες, ούτως η άλλως. Αλλά ζήτημα για μαζικές επιστροφές δεν υπάρχει. Ούτε μας τις ζητήσανε, ούτε δεχτήκαμε να το συζητήσουμε.

Από εκεί και πέρα, όπως σας είπα, ένα άλλο στοιχείο που δεν γνωρίζουμε και νομίζω πρέπει να ακουστεί σε αυτή εδώ την Αίθουσα, και η Ελλάδα κάνει επιστροφές κατά τα οριζόμενα στην ευρωπαϊκή νομοθεσία. Κατά το έτος 2023 πάνω από έξι χιλιάδες επέστρεψαν. Προ ημερών είπα κάπου στην τηλεόραση για τέσσερις χιλιάδες, ένα στοιχείο οκταμήνου εκ παραδρομής, όμως πάνω από έξι χιλιάδες πολίτες επέστρεψαν σε τρίτες χώρες. Επομένως, το ζήτημα των επιστροφών δεν αφορά τις διμερείς σχέσεις ή τις πολιτικές προτεραιότητες βάσει μιας έκτακτης συγκυρίας μιας συγκεκριμένης χώρας, για παράδειγμα εδώ της Γερμανίας. Προβλέπεται από την ευρωπαϊκή νομοθεσία και υλοποιείται.

Στην δευτερολογία επιτρέψτε μου να πω κάποια πράγματα για τη φύλαξη των συνόρων, καίτοι αναρμόδιος. Θα το πούμε και αυτό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε, έχετε τον λόγο για τη δευτερολογία σας για τρία λεπτά.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Πρώτα από όλα, θα ήθελα να μας πείτε, κύριε Υπουργέ, εάν έχετε μπει στη διαδικασία και τι προτίθεστε να κάνετε σχετικά με τους εφαρμοστικούς νόμους που είμαστε υποχρεωμένοι να έχουμε υλοποιήσει μέχρι το τέλος του χρόνου. Γιατί δεν έχουμε μάθει ούτε έχετε πει κάτι σχετικό. Δηλώσατε ότι η ταχεία διεκπεραίωση των διαδικασιών για την αίτηση ασύλου σημαίνει και ταχεία επαναπροώθησή τους σε χώρες της Βόρειας Ευρώπης.

Σας ρωτάμε, λοιπόν, αυτοί στους οποίους η Κυβέρνηση έδωσε μέχρι τώρα αλόγιστα άσυλο και έχουν έγγραφα της Ελληνικής Δημοκρατίας, δεν είναι αυτοί που θέλει να μας επιστρέψει στη Γερμανία; Μήπως τελικά η κουτοπονηριά της αλόγιστης παροχής ασύλου μας γυρίζει μπούμερανγκ; Παρέχεται άσυλο σε επτά από τους δέκα αιτούντες. Δηλαδή θετικές αποφάσεις εκτοξεύουν το ποσοστό της Ελλάδας στο 68% σε σχέση με τον ευρωπαϊκό μέσο όρο που είναι 46%. Έχουμε 20% διαφορά.

Σας ρώτησα και στην πρωτολογία μου, αλλά δεν μου απαντήσατε τίποτα σχετικό. Πώς δικαιολογείτε ότι σε όλη την Ευρώπη ο μέσος όρος παροχής ασύλου είναι 46% και εδώ στη χώρα μας είναι 68%. Μήπως παροχή ασύλου από την Ελλάδα επί της ουσίας γίνεται όχι για να ξεπεραστεί πραγματικά αν αιτών είναι πρόσφυγας, αλλά για να μπορέσει να φύγει νομότυπα από τη χώρα και να πάει στη Βόρεια Ευρώπη; Αυτό δεν είναι σοβαρή πολιτική, γιατί κάνει την χώρα μας ιδιαίτερα θελκτική πύλη εισόδου για διακινητές και παράνομους μετανάστες.

Αναφέρατε, επίσης, ότι δεν τίθεται θέμα μαζικών επιστροφών παράνομων μεταναστών από τη Γερμανία στην Ελλάδα, τονίζοντας μάλιστα ότι η Ελλάδα ζητά την εφαρμογή του πλέγματος των συμφωνιών της Ευρωπαϊκής Ένωσης για τη μετανάστευση, καθώς υπάρχουν τεχνικά και νομικά ζητήματα που πρέπει να επιλυθούν. Δηλαδή, σας αρκεί και σας καθησυχάζει η υπόσχεση της Γερμανίας ότι οι επιστροφές δεν θα είναι μαζικές; Εμάς καθόλου! Γιατί μας θυμίζει τη γνωστή μέθοδο του σαλαμιού, δηλαδή με τρένα θα στείλουν και θα κινδυνεύσουν οι άνθρωποι, ω μη γένοιτο, ή με λεωφορεία;

Ξέρουμε πάρα πολύ καλά ότι η νομολογία -και εσείς ο ίδιος το δηλώσατε- μπορεί ανά πάσα στιγμή να αλλάξει, εκτός αν έχετε άλλες πληροφορίες και μπορείτε να παρεμβαίνετε και στη γερμανική δικαιοσύνη. Μέχρι τώρα δεν τους απελαύνουν, διότι οι κοινωνικές παροχές, όπως έκριναν τα γερμανικά δικαστήρια, είναι καλύτερες στη Γερμανία απ’ ότι εδώ. Πώς έχετε τη γνώση ότι θα αλλάξει αυτή η νομολογία; Πιστεύετε ειλικρινά ότι η Γερμανία έχοντας το πάνω χέρι ως η πιο ισχυρή χώρα της Ευρωπαϊκής Ένωσης, δεν θα επιβάλει το δικό της αδιαφορώντας και για τους κανόνες και για το τι επιθυμούν τα άλλα κράτη;

Δηλώσατε ότι η υφιστάμενη κατάσταση είναι απόλυτα διαχειρίσιμη και αντιμετωπίζεται από επιχειρησιακή άποψη αρκετά αποτελεσματικά από τις αρμόδιες ελληνικές αρχές. Δηλαδή θεωρείτε, αρκετά αποτελεσματική διαχείριση τη μετακίνηση στην ενδοχώρα των παράτυπων μεταναστών σε ποσοστό επτά προς δέκα;

Για μας στη Νίκη αποτελούν προτεραιότητα οι παρακάτω προτάσεις: Η διασφάλιση της αυστηρής φύλαξης των συνόρων μας, η λήψη των αναγκαίων μέτρων για την πάταξη της παράνομης διακίνησης, η εξάσκηση πίεσης στις τρίτες χώρες προέλευσης και διέλευσης κυρίως της Τουρκίας για τον περιορισμό της μετανάστευσης, η κατοχύρωση ότι θα λαμβάνεται πρωτίστως υπ’ όψιν η παράμετρος της εθνικής ασφάλειας και η δημιουργία κλειστών κέντρων κράτησης στα σημεία εισόδου, όπως επίσης και οι προσλήψεις λιμενοφυλάκων στα νησιά με προνόμια σε νησιώτες παραμεθόριων περιοχών. Το Υπουργείο σας είναι επιτελικό όργανο και έχει το συντονισμό και μη μου πείτε ότι είναι αναρμόδιο, διότι είστε συναρμόδιοι με το Υπουργείο Προστασίας του Πολίτη.

Η Ελλάδα δεν θα γίνει η Νήσος Έλις της Ευρώπης. Είναι θέμα επιβίωσης της ίδιας της Ελλάδας, που την αγαπάμε και θα την αγαπάμε όσο ζούμε. Για μας στη Νίκη προέχει αφ’ ενός η προστασία των συνόρων της πατρίδας μας, που υποτίθεται ότι είναι και εξωτερικά σύνορα της Ευρωπαϊκής Ένωσης, αφ’ ετέρου η αποτροπή της επιχειρούμενης εθνικής αλλοίωσης γιατί ένα κράτος για να ζήσει απαραίτητη προϋπόθεση είναι να έχει τον λαό του, τον δικό του λαό, δηλαδή πολίτες με κοινές αρχές και αξίες θρησκεία, γλώσσα, ήθη και έθιμα, λαό που να τον χαρακτηρίζει το όμαιμο, το ομόθρησκο και το ομόγλωσσο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Τον λόγο έχει ο κύριος Υπουργός για τρία λεπτά για τη δευτερολογία του.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Διαβάσατε πολλά, κύριε συνάδελφε, από τη δευτερολογία σας ή γράφετε πολύ γρήγορα παρατηρώντας αυτά που έχω πει στην πρωτολογία μου ή ούτως ή άλλως δεν είχατε σκοπό να κρατήσετε σημειώσεις και να απαντήσετε επ’ αυτών, αλλά, το είχατε -να το πω έτσι- προκατασκευασμένο. Εν πάση περιπτώσει εγώ θα απαντήσω με βάση αυτά που διαμείβονται εδώ στον ζωντανό κοινοβουλευτικό διάλογο.

Κοιτάξτε, δεν ξέρω αν είναι σοβαρή ή ασόβαρη μεταναστευτική πολιτική η ταχεία διεκπεραίωση των διαδικασιών ασύλου για τους εισερχόμενους. Εγώ το θεωρώ σοβαρή μεταναστευτική πολιτική, ιδίως όταν κατά το πρώτο διάστημα όταν αυτές οι διαδικασίες διεκπεραιώνονταν με αργό ρυθμό που δεχόμασταν τότε την κριτική των Ευρωπαίων εταίρων ότι πάμε πολύ αργά και έτσι δεν έχουμε τη δυνατότητα να προωθούμε γρήγορα -όχι να επαναπροωθούμε- αυτούς τους ανθρώπους στον τελικό τους προορισμό, δηλαδή στη Γερμανία και άλλες χώρες της βόρειας Ευρώπης. Αυτή ήταν η κριτική τότε όταν οικοδομούσαμε το σύστημα.

Σήμερα που το σύστημα αυτό έχει οικοδομηθεί και οι διαδικασίες προχωράνε γρήγορα, δεχόμαστε λόγω της στροφής αυτής και της πολιτικής πίεσης που υφίσταται η Γερμανία ως κυβέρνηση συνασπισμού Σοσιαλδημοκρατών Πρασίνων και Φιλελεύθερων, την αντίθετη κριτική, ότι πάμε δηλαδή πολύ γρήγορα. Κάποτε μας έλεγαν «γιατί αργείτε τόσο;». Τώρα μας λένε «γιατί πάτε τόσο γρήγορα και έρχονται γρήγορα;». Μα αυτό είναι η συνεπής πολιτική με όσα ορίζει το ευρωπαϊκό σύμφωνο για τη μετανάστευση και το άσυλο. Είναι συνεπής προς όσα έχει ορίσει η Ευρώπη, η οποία συναποφασίζει μαζί με όλες τις χώρες που συναποφασίζουν τη μεταναστευτική πολιτική. Είναι και η χώρα μας.

Τώρα από εκεί και πέρα, αυτό όπως καταλαβαίνετε το επιχείρημά σας είναι απόλυτα ταυτισμένο με τα επιχειρήματα της γερμανικής πλευράς που μας πιέζει και μας λέει «πάτε πολύ γρήγορα, το κάνετε καταχρηστικά». Δεν θεωρώ ότι είναι σωστό από πλευράς σας αυτό, δεδομένου ότι υιοθετείτε όλη αυτή τη συνολική στάση.

Με τους Γερμανούς εξήγησα πολύ αναλυτικά νομίζω ποια είναι τα προβλήματα. Υπάρχουν τεχνικές και νομικές δυσκολίες στο να εντοπιστούν αυτοί που κατά την ευρωπαϊκή νομοθεσία υπάρχει δυνατότητα να επιστραφούν. Πρώτον γιατί δεν εντοπίζονται. Είναι πάρα πολύ δύσκολο να εντοπιστούν, δεδομένου ότι έχουν απορροφηθεί σε μια μεγάλη χώρα σε συγγενείς, φίλους ανάμεσα. Δεν τους βρίσκουν δηλαδή. Και δεύτερον όσοι εντοπίζονται καταθέτουν προσφυγή στα αρμόδια δικαστήρια.

Δεν μιλάω με Γερμανούς δικαστές ασφαλώς, ούτε είχα πρόθεση ποτέ να ανοίξω διάλογο. Μιλάω όμως με τους ομόλογούς μου, οι οποίοι αυτοί μου αναλύουν τις τάσεις στη γερμανική νομοθεσία. Και υπάρχει και κάτι άλλο. Τα γερμανικά δικαστήρια μέχρι πρότινος απέρριπταν τις αιτήσεις αυτές για επιστροφή δικαιώνοντας, αν θέλετε, αυτούς που προσέφευγαν, τους παράνομους μετανάστες, με το αιτιολογικό ότι οι συνθήκες διαβίωσης στην Ελλάδα είναι πολύ χειρότερες σε επίπεδο κοινωνικών παροχών απ’ αυτές που ισχύουν στη Γερμανία. Και επομένως επειδή πλήττονται βασικά ανθρώπινα δικαιώματα -έχουν και μία δικαιωματιστική προσέγγιση τα γερμανικά δικαστήρια- δεν ήταν δυνατόν να διατάξουν, να ορίσουν, να αποφασίσουν την επιστροφή.

Αυτή όμως η απόφαση της γερμανικής νομολογίας είναι απόφαση του 2011. Είναι προφανές ότι από το 2011 μέχρι το 2024 άλλαξαν πολλά προς το καλύτερο, δεδομένου ότι έχει οικοδομηθεί όλο αυτό το σύστημα καταγραφής, φιλοξενίας κ.λπ., παρ’ ότι τα κοινωνικά επιδόματα φυσικά είναι πολύ κατώτερα από αυτά που παρέχει αυτή τη στιγμή η Γερμανία. Κατά τα λοιπά έχουν βελτιωθεί οι συνθήκες. Αυτό, λοιπόν, αναμένω -και έκανα την πρόβλεψη- ότι θα διαπιστωθεί αργά ή γρήγορα από τους Γερμανούς και θα αλλάξει λόγω αυτού του γεγονότος, ότι άλλαξαν τα πράγματα προς το καλύτερο και οι αποφάσεις των γερμανικών δικαστηρίων θα ανοίξουν τον δρόμο για κάποιες αποσπασματικές και πολύ σποραδικές επιστροφές ούτε με τρένα ούτε με βαπόρια ούτε με αεροπλάνα ούτε με λεωφορεία. Εδώ είναι ζήτημα αν κάποιες δεκάδες έχουν εντοπιστεί από τις χιλιάδες που υπάρχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και πάντα όλα αυτά σύμφωνα με όσα ορίζει η ευρωπαϊκή νομοθεσία, όπως δηλαδή, το Δουβλίνο ΙΙΙ. Η μία κατηγορία είναι για τους αιτούντες άσυλο, αυτούς δηλαδή που έχουν καταθέσει το αίτημα και δεν έχει γίνει δεκτό και με κάποιο τρόπο παρανόμως βρήκαν τον δρόμο τους και έφτασαν μέχρι τη Γερμανία και εκεί παραμένουν, όπως είναι, χωρίς να έχουν χαρακτηριστεί πρόσφυγες, αφού η αίτηση ασύλου δεν έχει ευδοκιμήσει στη χώρα υποδοχής. Αυτοί δικαιούνται επιστροφής. Η άλλη κατηγορία είναι αυτοί που έχουν πάρει το άσυλο, έχουν χαρακτηριστεί δηλαδή πρόσφυγες, έχουν δικαίωμα εντός ενενήντα ημερών να κινούνται στην περιοχή Σένγκεν, στις χώρες δηλαδή τις ευρωπαϊκές, αλλά όταν παρέλθουν οι ενενήντα μέρες υποχρεώνονται σε επιστροφή. Με όλους αυτούς και των δύο κατηγοριών υπάρχει πρόβλημα εντοπισμού και πρόβλημα αποφάσεων δικαστηρίων. Γι’ αυτό και δεν είναι εύκολο θέμα η επιστροφή και σίγουρα δεν τίθεται θέμα μαζικών επιστροφών.

Να πω και κάτι άλλο -και κλείνω- σχετικά με τη φύλαξη των συνόρων. Λέτε ότι είμαστε συναρμόδια Υπουργεία. Όχι αρμόδια Υπουργεία για τη φύλαξη των συνόρων είναι το Υπουργείο Προστασίας του Πολίτη που εποπτεύει την Ελληνική Αστυνομία ασφαλώς και το Υπουργείο Ναυτιλίας που είναι αρμόδιο για το Λιμενικό Σώμα. Αυτές οι δύο αρχές Λιμενικό και Αστυνομία είναι αρμόδιες για τη φύλαξη των συνόρων. Εμείς ασφαλώς οφείλουμε να συντονιστούμε με αυτά τα Υπουργεία, αλλά δεν μπορούμε να επιβάλλουμε πολιτικές στην Αστυνομία και το Λιμενικό Σώμα. Αυτό είναι προφανές και νομίζω εύκολα αντιληπτό.

Από το αρμόδιο Υπουργείο, λοιπόν, έχουμε πάρει ένα σημείωμα και σας παραθέτω πολύ συνοπτικά τις πολιτικές για τη φύλαξη των συνόρων. Αξιοποιείται, λοιπόν, στο έπακρο ανθρώπινο δυναμικό, διαθέσιμος υλικοτεχνικός εξοπλισμός και αποκτηθείσα επιχειρησιακή εμπειρία. Ξεχωρίζουν η εθνική επιχείρηση με την κωδική ονομασία «Ακρίτας».

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, είναι τρία λεπτά η δευτερολογία.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Εκτείνεται σε Ορεστιάδα, Αλεξανδρούπολη. Έχει να κάνει με τον καλύτερο συντονισμό και την άντληση πληροφοριών για την αντιμετώπιση παρανόμων μετανάστευσης και σύλληψης των αλλοδαπών που δεν πληρούν προβλεπόμενες προϋποθέσεις παραμονής στη χώρα, την αυξημένη επιχειρησιακή συνεργασία με τον FRONTEX, τον Οργανισμό Ευρωπαϊκής Συνοριοφυλακής σε ζητήματα βέλτιστου συντονισμού στον τομέα προστασίας των συνόρων, την αυξημένη συνεργασία με την EUROPOL, το εθνικό σχέδιο επιχειρήσεων για την έρευνα και δίωξη οργανωμένων δικτύων παράνομης διακίνησης ανθρώπων, τους διακινητές δηλαδή, την ενίσχυση προσωπικού και συντήρηση του εξοπλισμού και τεχνικών μέσων.

Είναι διακόσιοι σαράντα τέσσερις συνοριακοί φύλακες ορισμένου χρόνου και τετρακόσιοι συνοριακοί φύλακες στον Έβρο. Στο ανατολικό Aιγαίο είναι επτακόσιοι ογδόντα δύο συνοριοφύλακες ορισμένου χρόνου και έχουν δρομολογηθεί οι απαραίτητες ενέργειες -έχει ληφθεί δηλαδή χρηματοδότηση- και για ενίσχυση των Αστυνομικών Διευθύνσεων Ροδόπης και Καβάλας με εκατό και πενήντα συνοριοφύλακες αντίστοιχα, καθώς και στο νότιο αιγαίο, που είναι σημείο προβληματικό, με εκατόν πενήντα συνοριοφύλακες.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Έχω πει και πάντα λέω ότι πρέπει να αυξηθεί η παρουσία των αρχών στο πεδίο. Περισσότερη αστυνομία, συνοριοφύλακες και Λιμενικό Σώμα λειτουργούν και αποτρεπτικά ως προς τους διακινητές. Και να κάνω άλλη μία πρόβλεψη εκεί -και δεν μιλάω μαζί τους όπως υπαινίσσεστε για τους δικαστές στην Γερμανία- ότι ο πόλεμος….(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, τριπλασιάζετε τον χρόνο ξανά.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Τριπλασιάζω τον χρόνο, αλλά αυτά δεν εξηγούνται με δύο λόγια, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Μα, δεν γίνεται. Υπάρχουν κάποιοι κανονισμοί.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ για την ανοχή.

Νομίζω ότι αυτό καλύπτει και το εύρος της απάντησής μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα ολοκληρώσουμε με τη δεύτερη με αριθμό 1401/18.9.2024 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παύλου Χρηστίδη προς τον Υπουργό Υποδομών και Μεταφορών, με θέμα: «Άμεση εφαρμογή ενιαίας κάρτας για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητοδρόμων της χώρας».

Έχετε τον λόγο για δύο λεπτά, κύριε συνάδελφε.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, σας ευχαριστώ πάρα πολύ.

Κύριε Υπουργέ, είναι γνωστό ότι σύμφωνα με τον ν.4782/2021 καθιερώθηκε ένα ενιαίο e-pass σε όλους τους οδικούς άξονες για την ελεύθερη διέλευση των ατόμων με αναπηρία από τους σταθμούς διοδίων όλων των αυτοκινητοδρόμων της χώρας. Στη συνέχεια, και σύμφωνα με το άρθρο 17 του ν.4903/2022, που ψηφίστηκε τον Μάρτιο του 2022 από τη δικιά σας πρωτοβουλία της δικιά σας Κυβέρνησης, εξειδικεύτηκε η εν λόγω ρύθμιση με την έκδοση σχετικής υπουργικής απόφασης, ώστε το όχημα να έχει απαλλαγή ακόμη και αν ο δικαιούχος δεν επιβαίνει σε αυτό, εφόσον η μετακίνηση γίνεται προς την εξυπηρέτησή του.

Επισημαίνουμε ότι από την ψήφιση της εν λόγω ρύθμισης τον Μάρτιο του 2022 και παρά τις συναντήσεις με τις αρμόδιες υπηρεσίες του Υπουργείου Μεταφορών, τους εκπροσώπους της ΕΣΑΜΕΑ και την αυτοτελή Υπηρεσία Οδικών Τελών και Ηλεκτρονικής Διαχείρισης του Οδικού Δικτύου σχετικά με τη διαδικασία έκδοσης αυτής της ενιαίας κάρτας, δεν κατέστη δυνατόν να ολοκληρωθεί η διαδικασία έκδοσης αυτής.

Επομένως, δεδομένου ότι έχουν περάσει ήδη δυόμισι χρόνια από την ψήφιση του τελευταίου σχετικού νόμου και ότι μέχρι και σήμερα δεν έχουν με σαφήνεια καθοριστεί οι διαδικασίες εφαρμογής της ενιαίας κάρτας για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητοδρόμων της χώρας, θέλω να σας ρωτήσω:

Με ποιον τρόπο θα επιταχυνθεί η διαδικασία εφαρμογής της ενιαίας κάρτας για την ελεύθερη διέλευση των οχημάτων των ατόμων με αναπηρία από τους σταθμούς των διοδίων; Ποια μέτρα προτίθεστε να πάρετε, ώστε να διευκολύνετε την απρόσκοπτη κίνηση των αναπήρων; Και, κυρίως, ποια μέτρα σκοπεύετε να εφαρμόσετε ώστε μία παροχή που εσείς ανακοινώνετε και ψηφίζεται από την ελληνική Βουλή στο πλαίσιο άσκησης της πολιτικής να μην καθυστερεί δυόμισι χρόνια, όταν ειδικά αφορά την ελάφρυνση ειδικών ομάδων πολιτών που περιμένουν με αγωνία;

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρηστίδη.

Κύριε Υφυπουργέ, κύριε Ταχιάο, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς, ευχαριστώ πάρα πολύ, κύριε Βουλευτά, που αναγνωρίζετε ότι η νομοθεσία στην οποία αναφέρεστε και για την οποία υποβάλλετε το ερώτημά σας είναι μια νομοθεσία η οποία ψηφίστηκε από την προηγούμενη κυβέρνηση του Κυριάκου Μητσοτάκη. Ήταν η προηγούμενη κυβέρνηση του Κυριάκου Μητσοτάκη η οποία εισηγήθηκε τον νόμο στη Βουλή.

Ξέρετε πολύ καλά ότι μία από τις μεγαλύτερες ευαισθησίες τις οποίες επέδειξε με την ανάληψη της διακυβέρνησης της χώρας ο σημερινός Πρωθυπουργός ήταν τα ζητήματα που αφορούν τα άτομα με αναπηρία, το οποίο πραγματικά είναι ένα θέμα που για πάρα πολλά χρόνια χρονίζει.

Ποια είναι η παροχή για την οποία μιλάμε; Κατ’ αρχάς η παροχή για την οποία μιλάμε είναι η ψηφιακή κάρτα, δεν είναι η δωρεάν διέλευση. Η δωρεάν διέλευση αυτή τη στιγμή υπάρχει. Υπάρχει με έναν τρόπο ο οποίος, βεβαίως ,δεν είναι ρυθμισμένος. Και δεν είναι ρυθμισμένος διαχρονικά για δύο διαφορετικούς λόγους, επειδή μπαίνουν δύο διαφορετικές παράμετροι σε αυτό το ζήτημα.

Πρώτον, πρέπει να υπάρξει ομογενοποίηση αυτού που σημαίνει «άτομο με αναπηρία» και αυτό να αφορά διάφορες κοινωνικές ομάδες οι οποίες έχουν διακριτά συστήματα προσδιορισμού της αναπηρίας.

Δεύτερον, δεν ήταν θεσμικά κατοχυρωμένη η δυνατότητα της διέλευσης και γινόταν -θα μου επιτρέψετε τον όρο- κατ’ οικονομία, όχι μέσα από τις συμβάσεις παραχώρησης, αλλά με μία άτυπη συμφωνία με τους παραχωρησιούχους -γιατί μιλάμε για δρόμους, οι οποίοι είναι υπό παραχώρηση- οι οποίοι εμφάνιζαν τη διέλευση αυτή ως ένα ζήτημα εταιρικής κοινωνικής ευθύνης.

Kαι μάλιστα, σε κάποιες περιπτώσεις είχαν και την υποχρέωση να πληρώνουν τον ΦΠΑ ανάλογα με τον τρόπο με τον οποίο γινόταν αυτή η διέλευση. Η διέλευση, δηλαδή, των οχημάτων γίνεται, αλλά αυτό που πραγματικά εντόπισε η Κυβέρνηση είναι ότι γίνεται με έναν ακατάστατο τρόπο, γίνεται με έναν τρόπο ο οποίος ουσιαστικά τι κάνει; Αναγνωρίζει το δικαίωμα -που δεν είναι ορθό- στους παραχωρησιούχους να είναι αυτοί οι οποίοι ορίζουν ποιοι είναι οι ανάπηροι που έχουν το δικαίωμα της διέλευσης και αυτό δεν είναι αποδεκτό.

Αυτό, λοιπόν, το οποίο έκαναν οι δύο νόμοι στους οποίους αναφερθήκατε, ο πρώτος και ο τροποποιητικός του 2022 ακριβώς έναν χρόνο μετά τον πρώτο, είναι ότι θέλουν να ρυθμίσουν με κεντρικό τρόπο το ζήτημα της διέλευσης των ατόμων με αναπηρία από τις παραχωρήσεις.

Εκείνο που θα σας πω πριν φτάσουμε στην ψηφιακή κάρτα, για την οποία θα μιλήσω στη δευτερολογία μου, είναι ότι το δεύτερο το οποίο έκανε η Κυβέρνηση αυτή είναι ότι στις νέες παραχωρήσεις -και μιλάμε για την Αττική Οδό, μόλις αυτή αναληφθεί από τον νέο παραχωρησιούχο- αλλά και σε όσες παραχωρήσεις χρειάστηκε να γίνουν τροποποιήσεις της σύμβασης -για παράδειγμα, για λόγους αναχρηματοδότησης, όπως έγινε πολύ πρόσφατα με τον αυτοκινητόδρομο Αιγαίου, ο οποίος αναχρηματοδοτήθηκε και η σχετική σύμβαση πέρασε από τη Βουλή- προβλέφθηκε πλέον ρητά εκεί ότι τα άτομα με αναπηρία θα περνούν ατελώς από τα διόδια και όχι μόνο τα άτομα με αναπηρία, αλλά και οι συνοδοί, όπως προβλέπει ο νόμος του 2022.

Θα σας μιλήσω, λοιπόν, για την ψηφιακή κάρτα στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό, τον κ. Ταχιάο.

Ορίστε, κύριε συνάδελφε, έχετε τον λόγο για τρία λεπτά για τη δευτερολογία σας.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, είναι προφανές ότι δεν βρίσκομαι σήμερα εδώ για να μπω σε μια κλασικού τύπου αντιπαράθεση μέσα στη Βουλή. Και γνωρίζω πολύ καλά, όπως το γνωρίζετε και εσείς -και νομίζω ότι όπως αποδεχτήκατε τα εύσημα της πρώτης τοποθέτησης, θα αποδεχτείτε και τα εύσημα της δεύτερης τοποθέτησης- ότι αυτή είναι μία ιστορία η οποία τρέχει από το 1997.

Είναι μία ιστορία η οποία θα έπρεπε να έχει τελειώσει πολλά χρόνια τώρα και είναι μία ιστορία η οποία έχει πολύ μεγάλο ενδιαφέρον, διότι σε μια εποχή στην οποία η δικιά σας Κυβέρνηση επαίρεται για την ψηφιακή επανάσταση την οποία έχει φέρει, επαίρεται για το ψηφιακό κράτος, επαίρεται για το επιτελικό κράτος, επαίρεται για το γεγονός ότι κάνει μεταρρυθμίσεις, έχουμε έναν νόμο ο οποίος έχει ψηφιστεί σε δύο φάσεις το 2021 και το 2022 και παραμένει ένας νόμος στα χαρτιά. Χρειάζεται μια υπουργική απόφαση και η υπουργική αυτή απόφαση πρέπει επιτέλους να βγει. Δεν μπορεί πριν από δεκαπέντε και είκοσι ημέρες να έχουμε Υπουργούς να υποδέχονται τους Παραολυμπιονίκες μας στο αεροδρόμιο και να τους δίνουμε συγχαρητήρια. Δεν μπορώ να φανταστώ ότι την 3η του Δεκέμβρη, την Παγκόσμια Ημέρα για τα Άτομα με Αναπηρία, θα υπάρχουν άνθρωποι οι οποίοι θα πηγαίνουν και θα κάνουν μεγαλόσχημες δηλώσεις, αλλά ταυτόχρονα κάτω από το πέπλο της επικοινωνίας θα έχουμε μία Κυβέρνηση η οποία αποδέχεται ότι αυτό το οποίο ψήφισε το 2021 και το 2022 δεν μπορεί να το εφαρμόσει δυόμισι χρόνια μετά.

Επομένως, έρχομαι σήμερα εδώ ως συνέχεια μίας πρωτοβουλίας που πήρε η Κοινοβουλευτική Ομάδα του ΠΑΣΟΚ πριν από λίγες εβδομάδες και είναι συνεχόμενη πρωτοβουλία, είναι η πρωτοβουλία την οποία έχει πάρει η ΕΣΑΜΕΑ, φορείς σε κάθε γωνιά της πατρίδας και τι λέω: Πρώτον, ενιαίο ψηφιακό πάσο, ενιαία ψηφιακή κάρτα για όλους τους παραχωρησιούχους, να είναι ένα πράγμα το οποίο να μπορεί να το χρησιμοποιήσει προφανώς και το αυτοκίνητο του ανθρώπου που υπηρετεί, που στηρίζει το άτομο με αναπηρία. Είναι απολύτως αναγκαίο και αυτό νομίζω ότι δεν έχουμε άλλο χρόνο μπροστά μας να τρέξει. Είναι απόλυτη ανάγκη.

Είναι κάτι το οποίο υπερβαίνει χρώματα και κόμματα, αλλά αυτή την περίοδο -και τουλάχιστον τώρα που μιλάμε- είστε εσείς Κυβέρνηση, έχετε φέρει έναν νόμο, τον έχετε ψηφίσει, εφαρμόστε τον! Δεν υπάρχει δικαιολογία να μην εφαρμόζετε έναν νόμο ο οποίος γνωρίζουμε πάρα πολύ καλά ότι θα ικανοποιήσει, θα εξυπηρετήσει χιλιάδες συνανθρώπους μας, οι οποίοι ειδικά σήμερα βάλλονται ακόμα περισσότερο από την ακρίβεια, από την αισχροκέρδεια, από τις δύσκολες συνθήκες που επικρατούν εκεί έξω.

Επομένως είμαι εδώ για να πιέσω σε αυτή την κατεύθυνση. Είμαι εδώ γιατί καταλαβαίνω ότι καταλαβαίνετε ότι είναι αδικαιολόγητο δυόμισι χρόνια να μην έχει εφαρμοστεί ένας νόμος του ελληνικού κράτους. Εδώ είναι η Ρόδος, εδώ είναι και η επιλογή σας να εφαρμόσετε αυτό το οποίο ψηφίσατε!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Χρηστίδη.

Κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς επιτρέψτε μου να πω ότι προφανώς δεν βρίσκομαι εδώ για να μπούμε σε μια πολιτική αντιπαράθεση για ένα θέμα τόσο σημαντικό. Και δεν είναι ένα θέμα που μπορεί να θέσει και σε αντιπαράθεση μια κοινωνική ομάδα με οποιοδήποτε πολιτικό κόμμα ή με οποιαδήποτε κυβέρνηση. Νομίζω ότι σε αυτό θα συμφωνήσουμε όλοι. Μιλάμε για μια κοινωνική ομάδα για την οποία όλοι δείχνουμε ένα εξαιρετικό ενδιαφέρον αλλά φαντάζομαι ότι όπως κατανοείται η εφαρμογή ενός νόμου δεν είναι η απλή έκδοση μιας υπουργικής απόφασης αλλά είναι παράλληλα και η καταγραφή ενός περιβάλλοντος στο οποίο αφορά αυτή η υπουργική απόφαση.

Σας είπα, λοιπόν, στην αρχή της πρωτομιλίας μου ότι η εξίσωση που αφορά τα άτομα με αναπηρία δεν είναι μια εύκολη εξίσωση. Και αυτό για δύο λόγους πάλι. Ο πρώτος είναι ότι δεν είναι δυνατόν να φορτώσουμε τα άτομα τα οποία έχουν αναπηρία, τα άτομα με ειδικές ανάγκες -όπως θέλετε να το πούμε-, με πολλαπλές κάρτες. Νομίζω ότι έχει καθιερωθεί πλέον το «άτομο με αναπηρία» γιατί δεν ενοχοποιείται η αναπηρία στην εποχή μας. Αυτό για το οποίο έχει γίνει πολύ μεγάλη προσπάθεια από την ΥΟΤ, δηλαδή την Υπηρεσία Οδικών Τελών, που είναι η υπηρεσία η οποία είναι υπεύθυνη, είναι η ψηφιακή κάρτα η οποία αφορά την αναγνώριση ενός ατόμου ως ανάπηρου να είναι απολύτως συνδυασμένη με την ψηφιακή κάρτα η οποία θα επιτρέπει τη διέλευση από τα διόδια. Αυτό είναι πάρα πολύ σοβαρό γιατί καταλαβαίνετε ότι δεν είναι δυνατόν, πολλώ δε μάλλον για έναν άνθρωπο ο οποίος έχει ανάγκες αρκετά διαφορετικές από αυτές ενός νέου ανθρώπου καθημερινού -και εγώ νομίζω ότι λόγω ηλικίας δεν είναι δυνατόν να κυκλοφορούμε οι πάντες με άπειρες κάρτες- να μπορεί να διαχειριστεί ένα περίπλοκο σύστημα. Άρα το βασικό είναι η απλοποίηση. Είναι η ψηφιακή κάρτα η οποία αφορά την αναγνώριση αναπηρίας -αυτή που συνοδεύει κάθε ανάπηρο- να συνδυαστεί με τη διέλευση από τα διόδια.

Το δεύτερο ζήτημα είναι το εξής. Έχουμε μια εξαιρετική συνεργασία ως Υπουργείο Υποδομών και Μεταφορών με την πολύ σημαντική ένωση που εκπροσωπεί τους ανθρώπους με αναπηρία της οποίας προεδρεύει ο κ. Βαρδακαστάνης. Μια πολύ σοβαρή ένωση και πολύ καλή συνεργασία. Από εκεί προκύπτουν πολλά στοιχεία για το πώς πρέπει κανένας να διαχειριστεί το θέμα των αναπήρων.

Υπάρχει όμως κι ένα θέμα, το οποίο είναι θέμα ισονομίας. Υπάρχουν και άλλες επιτροπές οι οποίες ορίζουν αναπηρία και είναι αυτές που αφορούν τους στρατιωτικούς, τα άτομα με αναπηρία από περίοδο πολέμου, τα άτομα με αναπηρία σε περίοδο ειρήνης, τα άτομα με αναπηρία από την πυροσβεστική, την αστυνομία όπου υπάρχουν πολύ διαφορετικές κατατάξεις. Αυτό, λοιπόν, το οποίο σε ένα μεγάλο βαθμό έχει καταστήσει περίπλοκο το να μπορέσει σε μια ψηφιακή κάρτα που αφορά και τη διέλευση των διοδίων να ενσωματωθούν όλες αυτές οι κοινωνικές ομάδες είναι ακριβώς το ζήτημα ότι τα κριτήρια με τα οποία γίνονται οι χαρακτηρισμοί δεν είναι κοινά.

Παρ’ όλα αυτά, αυτό που έχω να σας πω είναι ότι η ΥΟΤ έχει ετοιμάσει ένα σχέδιο υπουργικής απόφασης. Το σχέδιο υπουργικής απόφασης υπάρχει στο γραφείο του Υπουργού Υποδομών και Μεταφορών και πολύ σύντομα θα τύχει και της σχετικής νομικής επεξεργασίας, ώστε να μπορέσει ως κείμενο να πάει στην Εφημερίδα της Κυβερνήσεως.

Πρέπει, όμως, να ξεκαθαρίσουμε ότι ο νόμος είναι πολύ συγκεκριμένος. Αυτό το οποίο είπατε περί απρόσκοπτης διέλευσης έχει ένα χαρακτηριστικό, ότι η διέλευση, επειδή ακριβώς είναι προσωποποιημένη, δεν είναι αυτόματη από τα διόδια, όπως το προβλέπει ο νόμος. Και αυτό πρέπει να είναι ξεκάθαρο. Γιατί δεν είναι δυνατόν ούτε η κάρτα του συνοδού να αποτελεί την ελεύθερη διέλευση ατόμων τα οποία δεν μπορούν να ελεγχθούν, αλλά ούτε είναι δυνατόν η κάρτα να αφορά ένα αυτοκίνητο στο οποίο δεν επιβαίνει ο άνθρωπος με αναπηρία.

Γι’ αυτό, λοιπόν, υπάρχει και αυτός ο βαθμός πολυπλοκότητας, ο οποίος, όπως σας ξαναλέω, έχει συμπεριληφθεί πλέον σε ένα σχέδιο υπουργικής απόφασης που πολύ σύντομα θα δει το φως της δημοσίευσης, που θα το κάνει πράξη.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Είναι πράγματι πολύ σημαντικό το θέμα.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 10.50΄ λύεται η συνεδρίαση για τη Δευτέρα 30 Σεπτεμβρίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**